Emosi hidup pesakit kanser dalam lagu Zul Ariff, Kamal Hamidi
29 April 2022, 8:00 pm
KEHADIRAN dua orang penyanyi yang mungkin masih asing dalam industri, Zul Ariff dan Kamal Hamidi bukan berpaksi atas keghairahan memburu populariti mahupun bersaing.
Tetapi kemunculan kedua-dua penyanyi itu hanyalah untuk memeriahkan industri seni tempatan serta menjadikan platform nyanyian sebagai medium berkongsi bakat.
Pernah mengeluarkan beberapa single solo sebelum ini, mereka kini tampil dengan projek istimewa sebagai penyanyi duo menerusi peluncuran lagu Cinta Semalam pada Januari lalu.
Istimewanya, lagu berkenaan yang mendapat sentuhan Ilusinasi dan Ariff sendiri berkisar tentang perjalanan hidup penghidap kanser.
Ditanya soal pemilihan konsep lagu berkenaan yang mengisahkan tentang kanser, ternyata penyakit tersebut ada kaitan dengan kisah hidup Ariff dan juga Kamal.
Ariff sebenarnya merupakan pejuang kanser selepas didiagnosis dengan kanser darah pada 2015, namun dia bernasib baik kerana disahkan bebas barah berkenaan pada awal tahun ini.

“Meskipun sudah sembuh tetapi saya tetap kena makan suplemen serta ubat-ubatan. Malah saya masih perlu menjalani rawatan susulan setiap enam bulan sekali.
“Mujurlah penyakit saya tidak sampai tahap kena jalani rawatan kemoterapi tetapi hanya bergantung dengan ubat-ubatan.
“Sepanjang bergelut dengan penyakit ini, saya hanya maklumkan kepada keluarga tentangnya pada 2018. Sebab tak mahu orang simpati dan tengok saya sakit,” katanya ketika ditemui pada majlis santai iftar bersama media baru-baru ini.
Sementara bagi Kamal sendiri, dia bukanlah seorang pesakit kanser seperti Ariff, namun hidupnya diuji dengan kehilangan ibu tercinta akibat barah hidung pada 2011.
“Ariff melalui sendiri pengalaman ada kanser tetapi saya pula merasai momen menjaga arwah ibu selama dua tahun sebelum dia meninggal dunia.
“Jadi kami ambil pengalaman masing-masing dan ceritakan dalam lagu Cinta Semalam. Alhamdulillah, walaupun baru beberapa minggu dilancarkan tetapi lagu tersebut mendapat sambutan menggalakkan,” kata Kamal.
Selepas melihat sambutan lagu Cinta Semalam yang kini mendapat lebih 180,000 tontonan dalam YouTube sejak dilancarkan pada 21 Januari lalu, penyanyi duo itu kemudian terus mengorak langkah dengan meneruskan projek khas sempena raya.
Ariff dan Kamal meluncurkan sebuah lagu raya berjudul Sama Sama Raya yang mendapat sentuhan Shazee Ishak dan Audi Mok pada 15 April lalu.
Ironi, projek duo antara mereka tercetus hanya sekadar suka-suka ketika negara berdepan Perintah Kawalan Pergerakan (PKP) fasa tiga sebelum ini.
“Lagu Cinta Semalam merupakan projek duo pertama daripada kami selepas masing-masing pernah meluncurkan dua buah single solo sebelum ini. Waktu PKP3.0, kami fikir kenapa tidak buat kelainan dengan tampil berdua.
“Setakat ini, perancangan kami tentang projek duo memang akan diteruskan. Nama duo ada iaitu gabungan huruf nama kami, ZAKH tetapi belum rasmi. Insya-Allah selepas raya akan ada projek duo lain yang sudah dirancang,” ujar Ariff.
Video lirik lagu Sama Sama Raya boleh ditonton menerusi YouTube Indigital Music. – KOSMO! ONLINE


Remaja maut selepas rawatan sedut lemak
Oleh KOSMO!

29 April 2022, 7:30 pm
KAHERAH, MESIR – Seorang remaja di Mesir meninggal dunia selepas menjalani rawatan sedut lemak untuk membuang kira-kira 31.7 kilogram (kg) lemak daripada badannya, lapor akhbar Mirror UK.
Menna El Sayied, 19, dibawa menemui doktor yang membedahnya dalam keadaan berkerusi roda seminggu selepas menjalani prosedur tersebut.
Ibunya, Amal Ahmed menceritakan kejadian itu dalam dokumentari terbitan Badan Penyiaran Britain (BBC) bertajuk Beauty’s Ugly Truth.
“Saya memberitahu doktor tersebut bahawa Menna ialah satu-satunya anak perempuan saya. Dia berkata bahawa prosedur itu hanyalah  pembedahan mudah,” ujarnya.
Tambah Amal, Menna kembali menemui doktor tersebut untuk menjalani pemeriksaan lapan hari selepas menjalani pembedahan.
Doktor berkenaan bagaimanapun enggan memeriksa gadis itu meskipun dia tiba dalam keadaan berkerusi roda dan sukar untuk bercakap.

Mereka diminta pulang ke rumah, dan pada malam tersebut, Amal ditemui di atas katilnya dalam keadaan tidak sedarkan diri.
Dia kemudian meninggal dunia akibat darah beku pada paru-paru dan perut, keesokan harinya.
Pelajar jurusan undang-undang itu dilaporkan berduka cita kerana memiliki berat badan 101 kg. Dia mendapatkan maklumat mengenai doktor bedah plastik itu secara online.
Sementara itu, doktor berkenaan, Mina Gerges  memberitahu BBC bahawa dia tidak melakukan sebarang kesilapan ketika merawat Menna dan enggan mengulas lanjut kes itu bagi melindungi rahsia pesakit.
Kematian Meena dirujuk sebagai embolisme selepas sedutan lemak. Tiada sebarang bedah siasat dijalankan atau dakwaan kes jenayah dikenakan. – Agensi


Hujan lebat di 7 negeri malam ini
Oleh HARRITH HISHAM

29 April 2022, 7:12 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat melibatkan tujuh negeri malam ini.
Menurut MetMalaysia, cuaca buruk tersebut dijangkakan berlarutan sehingga pukul 9 malam nanti.
“Di Kedah melibatkan Kubang Pasu, Pokok Sena Padang Terap, Pendang, Sik dan Baling manakkala di Perak membabitkan Kuala Kangsar, Kinta, Kampar, Batang Padang dan Muallim.
“Selain itu, di Pahang pula melibatkan Tanah Tinggi Cameron, Lipis, Bera, Peka dan Rompin sementara di Selangor hujan lebat tertumpu di Hulu Selangor dan Gombak,” katanya.
Sementara itu, amaran sama turut dikeluarkan di Johor melibatkan Segamat dan Kluang.
“Keadaan sama turut dijangka di Sarawak melibatkan Kuching dan Serian manakala di Sabah membabitkan Pedalaman (Sipitang, Tenom, Kuala Penyu, Beaufort, Keningau dan Tambunan, Pantai Barat, Sandakat (Beluran) dan Kudat serta Labuan. – KOSMO! ONLINE.


Lelaki paling banyak bertindik dihormati masyarakat selepas terima pengiktirafan Guinness World Records
Oleh KOSMO!

29 April 2022, 9:00 pm
BERLIN – Lelaki yang mempunyai penindikan paling banyak  di dunia, Rolf Buchholz dari Jerman memberitahu bahawa reaksi orang ramai terhadap modifikasi yang dilakukannya berubah selepas Guinness World Records mengiktiraf ‘karya seninya’.
Menurut akhbar Mirror UK, Buchholz memiliki 516 lubang tindik pada badannya  termasuk bahagian alat sulit.
Lelaki berusia 62 tahun yang merupakan saintis komputer itu menerima pengiktirafan Guinness pada 2012.
“Sebelum Guinness World Records mengiktiraf modifikasi badan saya, masyarakat agak prejudis dengan penampilan diri saya.
“Namun,  selepas mereka mengenali saya menerusi Guinness World Records, barulah mereka mula menghormati dan lebih terbuka untuk menerima keadaan fizikal saya,” kata Buchholz.
Namun,  kata Buchholz, dia tidak melakukan modifikasi badan semata-mata untuk mendapatkan gelaran atau rekod dunia, sebaliknya, ia demi kepuasan diri sendiri. – Agensi


Bandar Jerman benar lelaki, wanita mandi buka dada di kolam awam demi ‘keadilan’
Oleh KOSMO!

29 April 2022, 8:00 pm
BERLIN – Sebuah bandar di Jerman akan membenarkan penduduknya sama ada lelaki atau wanita berenang dalam keadaan mendedahkan dada di kolam renang awam, lapor akhbar Daily Mail, kelmarin.
Goettingen yang terletak di  tengah Jerman,  akan menjadi bandar pertama membenarkan peraturan ini di negara tersebut.
Jawatankuasa sukan Goettingen mengesyorkan pihak pengurusan kolam di bandar itu supaya membenarkan semua perenang mandi secara ‘oben-ohne’ (tanpa baju mandi) setiap hujung minggu mulai 1 Mei ini, kata jurucakap pihak berkuasa tempatan.
Keputusan itu dibuat selepas seorang perenang ‘pengkid’ diminta memakai baju renang yang menutup dadanya di sebuah kolam tempatan. Wanita itu membantah kerana  menganggap dirinya sebagai lelaki.
Pihak berkuasa tempatan kemudian memutuskan bahawa cara paling adil untuk menyelesaikan isu tersebut adalah dengan mengadakan hari di mana semua perenang boleh mandi dengan mendedahkan dada tanpa mengira jantina.
Selain kolam renang, majoriti sauna di Jerman tidak mempunyai segmen lelaki atau wanita sebaliknya memilih konsep terbuka dan memerlukan pelanggan menanggalkan pakaian atas sebab kebersihan.

Beberapa penduduk tempatan berkata,  langkah itu masih tidak cukup memuaskan hati kerana mereka berasakan waktu hujung minggu yang diberikan adalah terlalu singkat.
Pihak berkuasa tempatan namun berkata, peraturan hujung minggu itu wajar bagi mengelakkan aktiviti pelajaran renang pelajar sekolah terjejas. – Agensi


BAC: Zii Jia jumpa Hong Yang di separuh akhir
Oleh MOHD RASDAN AHMAD

29 April 2022, 11:09 pm
JAGUH perseorangan lelaki negara, Lee Zii Jia menempah tiket ke separuh akhir Kejohanan Badminton Asia (BAC) Manila, Filipina selepas berjaya menewaskan pilihan kelapan dari Jepun, Kanta Tsuneyama.
Zii Jia yang merupakan pemain pilihan ketiga kejohanan tampil garang apabila mencatat kemenangan straight-set 21-13, 21-11 dalam pertarungan yang memakan masa 36 minit.
Bagaimanapun, Zii Jia perlu berwaspada dengan kebangkitan pemain China, Weng Hong Yang yang akan ditentangnya esok.
Hong Yang tampil garang di suku akhir selepas berjaya menjinakkan pilihan kedua dari Indonesia, Anthony Sinisuka Ginting 21-13 16-21 21-11.
Turut mara, beregu lelaki nombor satu negara, Aaron Chia-Soh Wooi Yik yang menyingkirkan wakil India, Satwiksairaj Rankireddy-Chirag Shett 12-21, 21-14, 21-16.
Beregu lelaki kebangsaan, Goh Sze Fei-Nur Izzuddin Rumsani mengekalkan momentum cemerlang selepas bijak mengatasi pemain dari China, Ren Xiang Yu – Tan Qiang 21-19, 21-14 dalam tempoh 33 minit.

Sementara itu, nasib tidak menyebelahi pasangan profesional negara, Tan Kian Meng-Lai Pei Jing selepas tewas ditangan pemain Jepun yang juga pilihan kedua kejohanan, Yuta Watanabe-Arisa Higashino dengan keputusan 21-18, 21-5.
Man Wei Cong-Kai Wun Tee pula yang memasang hajat ke separuh akhir tidak kesampaian selepas terpaksa akur dengan kehebatan wakil Indonesia, Fajar Alfian-Muhammad Rian Ardianto dengan keputusan 16-21, 16-21. – KOSMO! ONLINE.


Lori bawa muatan kertas langgar 11 buah kereta
Oleh ZAKKINA WATI AHMAD TARMIZI

29 April 2022, 10:54 pm
SEREMBAN – Sebanyak 11 buah kereta yang sedang berhenti di persimpangan lampu isyarat dilanggar oleh sebuah lori 10 tan yang membawa muatan kertas gulung seberat lebih kurang lapan tan dalam kejadian di Jalan Persiaran Pusat Bandar, Nilai dekat sini petang tadi.
Ketua Polis Daerah Nilai, Superintenden Mohd. Fazley Ab Rahman berkata, lori berkenaan telah dipandh oleh seorang lelaki berumur 26 tahun yang dalam perjalanan dari Melaka menghala ke Beranang, Selangor.
“Pada pukul lebih kurang 5.50 petang telah berlaku satu kemalangan jalan raya di persimpangan lampu isyarat Jalan Persiaran Pusat Bandar melibatkan sebuah lori melanggar 11 buah kereta yang sedang berhenti di persimpangan lampu isyarat tersebut.
“Kejadian dipercayai berlaku apabila lori yang dipandu mengalami masalah brek menyebabkan hilang kawalan dan terbabas melanggar deretan kenderaan yang sedang berhenti di lampu isyarat merah,” katanya dalam kenyataan hari ini.
Menurutnya, susulan kemalangan itu, seorang lelaki yang merupakan pemandu salah sebuah kereta mengalami kecederaan ringan iaitu luka di kepala.
“Bagaimanapun, pemandu lori dan pemandu kereta yang lain tidak mengalami sebarang kecederaan. Hasil ujian saringan air kencing ke atas pemandu lori juga mendapati dia negatif dadah,” katanya.

Kes disiasat di bawah Seksyen 43 (1) Akta Pengangkutan Jalan (APJ) 1987.
Dalam pada itu, Mohd. Fazley menasihatkan orang awam agar memandu dalam keadaan yang selamat dan patuh kepada kelajuan yang ditetapkan terutama ketika musim perayaan Hari Raya Aidilfitri ini. – KOSMO! ONLINE.


Lebuh Raya Karak, Utara-Selatan sesak akibat kemalangan
Oleh HARRITH HISHAM

29 April 2022, 10:02 pm
PETALING JAYA – Aliran trafik di beberapa lebuh raya utama didapati sesak susulan pertambahan kenderaan dan kemalangan setakat pukul 9.30 malam tadi.
Menerusi laman web Lembaga Lebuh Raya Malaysia (LLM), kelihatan trafik di Lebuh Raya Karak-Kuala Lumpur sesak dan perlahan selepas hentian sebelah Gombak ke Genting Sempah dan dari Bukit Tinggi ke Lentang.
Bagaimanapun, trafik di Plaza Tol Gombak masih berada dalam keadaan terkawal dan lancar.
Sementara itu, di Lebuh Raya Utara-Selatan, trafik dilaporkan sesak dan perlahan susulan kemalangan melibatkan sebuah treler dari arah utara.
Menurut Twitter LLM, keadaan terkini di sebelah utara itu dilaporkan sesak sepanjang 23 kilometer (KM) di KM 324 dari arah Tapah ke Gopeng.
Selain itu, trafik turut dilaporkan perlahan di KM62.3 dari arah Selatan, Alor Setar ke Pendang susulang penutupan lorong kiri bagi kerja-kerja pengalihan kemalangan.

Justeru, orang ramai dinasihatkan untuk merancang dan membuat persedian rapi bagi melancarkan perjalanan pulang ke kampung dengan selamat. – KOSMO! ONLINE.


UMNO dan Pas kekal teguh ‘khemah’ sendiri di Selangor
Oleh ABDUL RAZAK IDRIS

29 April 2022, 11:00 pm
KUALA SELANGOR – UMNO dan Pas Selangor tetap kukuh di bawah ‘khemah’ sendiri walaupun parti-parti lain ‘heboh’ dengan agenda khemah besar menjelang Pilihan Raya Umum Ke-15 (PRU-15).
Menurut Pengerusi Perhubungan UMNO Selangor, Tan Sri Noh Omar, UMNO dan Pas sudah membulatkan tekad untuk bersama sebagai satu entiti di bawah Muafakat Nasional (MN) tidak kira apa ujian yang melanda gabungan tersebut.
“Kita bergabung di Selangor bukan atas dasar Perikatan Nasional (PN) tetapi kita adalah MN di negeri ini.
“Saya telah berbincang baru-baru ini dengan Pesuruhjaya Pas, Datuk Dr.Ahmad Yunus Hairi dan setiausahanya dengan semangat kita adalah pembangkang di Selangor,” katanya selepas Majlis Iftar Bersama Peniaga-Peniaga Bazar Ramadan Tanjong Karang malam ini.
Turut hadir Yang Dipertua Pas Kawasan Tanjong, Dr. Mohd. Zamri Mohd. Zainuldin.
Rancangan mewujudkan “khemah besar” dalam kalangan parti pembangkang kini hangat diperkatakan, terutama Pakatan Harapan (PH) yang bermatlamat menewaskan Barisan Nasional (BN) pada pilihan raya umum akan datang.

Noh berkata, perkembangan terkini, pucuk pimpinan kedua parti tidak menghalang kerjasama MN di negeri ini atas alasan kedua parti perlu bergabung bagi mengelak pertandingan tiga penjuru dengan PH atau Parti Keadilan Rakyat (PKR). – KOSMO! ONLINE.


Lelaki berkasut lereng jelajah Thailand
Oleh KOSMO!

29 April 2022, 8:30 pm
BANGKOK – Seorang lelaki mencipta rekod baharu apabila menjadi individu pertama di dunia yang melakukan perjalanan dari hujung utara ke hujung selatan Thailand dengan menggunakan kasut lereng, lapor laman berita Thaiger.
Jitreuk Narat memulakan perjalanan dari daerah Mae Sai dalam wilayah Chiang Rai menuju ke Betong di Yala, merangkumi jarak sejauh 2,051 kilometer selama 55 hari.
Menurut jurulatihnya, matlamat Jitreuk adalah untuk mencipta rekod baharu selain mempromosikan destinasi pelancongan di sepanjang laluannya serta menggalakkan orang ramai untuk mengamalkan sukan kasut lereng.
Ketika memulakan perjalanan pada 1 Mac lalu, Jitreuk hanya membawa sebuah beg galas berisi pakaian dan beberapa komponen kasut roda.
Dia menetapkan sasaran untuk melakukan perjalanan pada kelajuan antara 15 hingga 30 kilometer sejam serta merentasi satu atau dua wilayah dalam masa sehari.
Sepanjang perjalanan Jitreuk, ada sahaja penduduk bermurah hati yang memberikan makanan, air dan tempat berteduh kepadanya.

“Setiap kali melalui lokasi tumpuan pelancong, saya akan berhenti dan merakam gambar untuk mempromosikan destinasi tersebut di media sosial,” katanya. – Agensi


Filem pendek raya, ‘Cerita Konar-Konar’ penyeri Syawal
29 April 2022, 6:34 pm
PETALING JAYA – Sempena Aidilfitri yang bakal menjelma tidak lama lagi syarikat pengeluar kereta, Perodua, menghasilkan sebuah filem pendek diberi judul ‘Cerita Konar-Konar’.
Filem itu mengisahkan tentang seorang watak bernama Ahmad bercerita tentang Moyang Jaafar atau lebih dikenali sebagai Nyang Jaafar, seorang yang suka membantu.
Seiring nilai jenama Perodua iaitu ‘mengatasi segala jangkaan’, Nyang Jaafar sentiasa berusaha melakukan lebih daripada yang diharapkan. Bukan sekadar ringan tulang, malah, dia setia mendengar sesiapa pun yang mahu bercerita padanya tetapi, apabila filem ini menyentuh tentang asal-usul warna ‘luar biasa’ rumah mereka, babak dan jalan ceritanya mula berubah.
Penonton kemudiannya akan mengetahui bahawa pencerita sebenar adalah Ahmad yang kini telah berusia dan rupa-rupanya, cerita yang dikenang asyik ‘konar-konar’ kerana dia dan kakaknya masing-masing mengingati versi berbeza.
Pengurus Besar (Perhubungan & Komunikasi Korporat) Perodua, Sulasi Mahadi berkata, mesej yang ingin disampaikan menerusi filem ini adalah kesungguhan untuk tidak penat melayan karenah.
“Ia dapat dilihat seperti yang ditunjukkan oleh si cucu yang setia mendengar meskipun cerita kerap bertukar, dan inilah yang sering dialami apabila berkumpul bersama.

“Di sinilah letaknya daya tarikan ‘Cerita Konar-Konar’, dan waktu tayangannya menepati situasi hari ini. Setelah sekian lama tidak dapat berkumpul untuk berhari raya, kehadiran seisi keluarga amat dinanti-nantikan,” katanya dalam satu kenyataan di sini hari ini.
Tambahnya, kekecohan dan kegembiraan dalam kehadiran inilah yang ingin dirai dan sampaikan pada rakyat Malaysia, kerana detik-detik beginilah yang menjadikan Syawal begitu bermakna.
Filem hasil kolaborasi antara Spin Communications dan Reservoir Production ini kini disiarkan di semua saluran media sosial Perodua dengan versi 90 saat di slot Buletin Utama TV3, hingga 10 Mei nanti.
Saksikan filem penuh di youtube.com/perodua #CeritaKonarKonar Perodua Raya 2022 – #CeritaKonarKonar. – KOSMO! ONLINE


Kumpul lebih 2,000kg makanan,minuman di tiga bazar Ramada
Oleh ABDUL RAZAK IDRIS

29 April 2022, 5:25 pm
SHAH ALAM – Sebanyak 2,294.4 kilogram (kg) makanan dan minuman berjaya dikumpulkan menerusi program ‘MySave Food @ Ramadhan’.
Ketua Bahagian Korporat dan Perhubungan Awam Majlis Bandaraya Shah Alam, Shahrin Ahmad berkata, kutipan tersebut masing-masing melibatkan 1,268.9 kg makanan dan selebihnya 1,025.5kg minuman di tiga buah bazar yang terlibat dalam program tersebut.
Katanya, ini termasuk Bazar Ramadhan Seksyen 19, Bazar Ramadhan Sri Muda Seksyen 25 dan Bazar Ramadhan Subang Bestari Seksyen U5 Shah Alam bermula 4 hingga 21 April lalu.
“Inisiatif ini bagi mengelakkan pembaziran makanan sekaligus dapat mengurangkan sisa makanan yang dihantar ke tapak pelupusan.
“Kesemua kutipan makanan dan minuman itu kemudiannya diedarkan kepada mereka yang memerlukan di 13 buah lokasi,” katanya dalam kenyataan hari ini.
Beliau memberitahu, lokasi itu adalah Pangsapuri Rimba Jaya Seksyen 16 ; Surau Al-Amin, Surau An-Najahiyah dan Surau Hamiddean di Seksyen 19; Masjid Taman Seri Muda Seksyen 25, dan Pangsapuri PPR Kampung Baru Hicom Seksyen 26.

Selain itu, adalah Flat Proton Seksyen 27; Pangsapuri Seri Purnama dan Pangsapuri Sri Saujana di Seksyen U5 ; Pangsapuri Sunway Sinar Seksyen U9, ; Surau Al-Mahdi Taman Bukit Subang, Pangsapuri Teratai Taman Bukit Subang dan Pangsapuri Melati Taman Bukit Subang di Seksyen U16.
“Program ini juga adalah seiiring dengan Matlamat Pembangunan Mampan (SDGs) 2 iaitu Sifar Kelaparan.
“Kita mendapat kerjasama daripada World Wide Fund for Nature (WWF) Malaysia, Pertubuhan Pemuda GEMA Malaysia, Briged Sukarelawan Universiti Teknologi Mara (UiTM) serta Majlis Perwakilan Penduduk (MPP) Shah Alam dalam melaksanakan program ini,” jelasnya. -KOSMO! ONLINE.


Kerana hutang, jenazah lelaki dilarang dimandikan
Oleh KOSMO!

29 April 2022, 7:00 pm
JAKARTA – Jenazah seorang lelaki di Kabupaten Takalar, wilayah Sulawesi Selatan tidak dapat dimandikan gara-gara gagal melunaskan hutang sebelum meninggal dunia, lapor laman Tribunnews, semalam.
Jasad Rusli Daeng Sute ditahan daripada proses mandi jenazah oleh pemiutang wanita bernama DN sehingga ada pihak yang dapat menyelesaikan hutang arwah.
Menurut maklumat yang diterima, DN sebenarnya adalah sepupu arwah sendiri dan telah memberi pinjam wang tunai sebanyak 2 juta rupiah (RM602) kepada arwah Rusli.
“Selagi hutang Rusli tidak dibayar, jangan ada sesiapa yang mandikan atau uruskan jenazahnya,” kata DN ketika datang membuat kecoh di rumah arwah.
Meskipun dipujuk agar hal hutang diselesaikan selepas pengebumian selesai, DN bertegas mahu wangnya dibayar serta merta.
Suasana tegang itu berjaya ditenangkan selepas ahli keluarga Rusli berjaya mengumpulkan RM602 untuk dibayar kepada DN.

Video amukan DN menjadi tular di media sosial Indonesia gara-gara enggan membenarkan jenazah sepupu sendiri disempurnakan sebelum hutang dibayar. – Agensi


Kerajaan kaji desakan tutup depoh Relau
Oleh SITI A'ISYAH SUKAIMI

29 April 2022, 5:07 pm
PUTRAJAYA – Kementerian Dalam Negeri (KDN) akan mengkaji desakan penduduk yang mahu Depoh Imigresen Sementara Relau ditutup ekoran bimbangan mengenai isu keselamatan.
Menteri Dalam Negeri, Datuk Seri Hamzah Zainudin memberi maklum balas tersebut ketika ditanya berhubung desakan penduduk yang bimbang susulan kejadian tahanan etnik Rohingya merusuh dan meloloskan diri dari depoh tersebut baru-baru ini.
“Kita akan kaji semula susulan permintaan oleh mereka yang duduk di kawasan itu,” katanya ringkas pada pemberita dalam sidang akhbar Majlis Penyerahan Keputusan Kewarganegaraan di sini hari ini.
Sebelum ini, Kosmo! Online melaporkan, demi menjaga keselamatan dan keamanan, kira-kira 3,000 penduduk di mukim Relau, Bandar Baharu, Kedah meminta kerajaan menutup segera depoh imigresen sementara yang menempatkan tahanan etnik Rohingya di kawasan tersebut.
Hal ini kerana kejadian tahanan etnik Rohingya merusuh dan meloloskan diri dari depoh imigresen itu pada Rabu lalu menimbulkan kebimbangan penduduk sekiranya berlaku insiden lebih buruk selepas ini.
Dalam kejadian pukul 4 pagi, 20 April lalu, seramai 528 tahanan Rohingya merusuh dan meloloskan diri dari Depoh Imigresen Sementara Relau dan enam daripada mereka maut dirempuh kereta ketika cubaan melarikan diri.

Sementara itu, Hamzah berkata, sehingga kini seramai 61 tahanan etnik Rohingya yang melarikan diri masih diburu oleh pihak berkuasa. -KOSMO! ONLINE


UPSI capai tangga 301-400 Impact Ranking PBB
Oleh MOHD RASDAN AHMAD

29 April 2022, 6:47 pm
PETALING JAYA – Buat julung kalinya Universiti Pendidikan Sultan Idris (UPSI) telah tersenarai di
tangga 301-400 dalam penarafan Times Higher Education (THE) The Impact Ranking 2022.
Naib Canselornya, Prof Datuk Dr. Md Amin Md Taff berkata, pencapaian itu menyaksikan langkah menempatkan universiti dalam mencapai penarafan antarabangsa.
“The Impact Ranking adalah satu penarafan berteraskan Sustainable Development Goals (SDGs) yang diperkenalkan oleh Pertubuhan Bangsa-bangsa Bersatu (PBB).
“Pencapaian ini membuktikan bahawa UPSI komited dalam memastikan kelestarian kampus berada di tahap yang tertinggi, “ katanya dalam satu kenyataan di sini hari ini.
Katanya, UPSI memiliki Digital Library yang pertama di Malaysia, berada di kedudukan strategik di sisi Banjaran Titiwangsa, menawarkan bidang kursus berteraskan kelestarian seperti Pendidikan serta insfrastuktur jimat tenaga.
“Saya menganggap pencapaian ini sangat bermakna kerana dalam suasana UPSI menyambut ulang tahun ke-100 yang acara kemuncaknya akan diadakan 29 November depan.

“Tujuh SDGs yang disertai oleh UPSI adalah No Poverty (SDG 1) di tangga 68, Good Health and Wellbeing (SDG 3) di tangga 301 – 400, Quality Education (SDG 4) di tangga 201-300, Gender Equality (SDG 5) di tangga 401 – 600, Sustainable Cities and Communities (SDG 11) di tangga 201 – 300, Life on Land (SDG 15) di tangga 400+, Partnership for The Goals (SDG 17) di tangga 401 – 600,” jelasnya.
Tambah kenyataan itu katanya, UPSI berhasrat untuk terus komited dalam membangunkan kelestarian kampus selaras dengan 17 SDGs yang diperkenalkan oleh PBB. – KOSMO! ONLINE


Kalimah Allah 10 saat pada 27 Ramadan di langit
Oleh NUR SYAZWANA MANSOR

29 April 2022, 6:11 pm
SUNGAI PETANI: “Saya berasa sebak dan bersyukur kerana dapat melihat kebesaran Allah di malam 27 Ramadan ini.
Demikian kata Nur Zahirah Ulfah, 30 yang berpeluang melihat dan merakam awan berbentuk kalimah Allah di langit sekitar pukul 11.30 malam tadi.
Rakaman video tersebut kemudiannya telah di muat naik di laman Facebook (FB) miliknya dan telah ditonton oleh kira-kira 7,000 pengguna FB yang lain.
Nur Zahirah yang menetap di Jitra berkata ketika kejadian dia sedang berbual bersama suaminya, Muhammad Faiz Ismail, 32, dan seorang jiran Nur Fatin Ibrahim, 33
di luar rumah ibunya, di Taman Bandar Baru, di sini.
Katanya, ketika kejadian cuaca terasa dingin dan kelihatan kerlipan cahaya seperti kilat di langit namun tiada sebarang bunyi guruh.
“Kerlipan cahaya di langit selama hampir sejam tanpa bunyi itu menyebabkan saya dan suami tergerak hati untuk merakam cahaya itu kerana kami belum pernah melihat situasi seperti itu,”katanya.

Katanya, ketika rakaman itu dibuat, mereka perasan terdapat awan berbentuk kalimah Allah akan kelihatan sebaik sahaja cahaya tersebut terpancar di langit
“Lidah saya terkelu seketika sebaik sahaja melihat kalimah Allah terpancar bersama cahaya tersebut.
“Kalimah Allah itu hanya kelihatan dalam tempoh 10 saat sahaja sebelum ianya hilang.
“Saya anggap itu sebagai rezeki dari Allah SWT untuk saya melihat kebesaran-Nya,” ujarnya.
Sementara itu, tinjauan Kosmo! di ruangan komen video tersebut, pengguna FB rata-rata meninggalkan komen dapat melihat kalimah Allah dengan jelas. – KOSMO! ONLINE.


Hidung aku patah, kau apa tahu – Lana Nodin
Oleh SAIRUL ZAMRI MISRANI

29 April 2022, 5:39 pm
PETALING JAYA – Rimas terus-menerus diasak mengenai bentuk fizikal hidungnya yang dikatakan semakin pelik, pelakon sensasi Lana Nodin tampil dengan satu pendedahan, mengakui pernah melakukan pembedahan hidung disebabkan satu masalah.
Lana atau nama sebenarnya Mazlina Hasan Nodin berkata, dia pernah menjalani pembedahan rhinoplasty bagi membetulkan semula hidungnya yang patah akibat kemalangan sewaktu zaman persekolahan.
Katanya, kecederaan tersebut berlaku selepas dia terjatuh ketika menunggang motor jenis RXZ sewaktu dalam perjalanan pulang ke rumahnya yang terletak di kawasan felda.
“Kalau ikutkan ini hal peribadi dan saya tak perlu pun nak cerita tapi dah sibuk sangat nak tahu.
“Kau orang semua pun dah banyak buat dosa kering, saya ceritalah. Saya kasihan nanti tak jumpa sampai Padang Mahsyar. Hidung saya ni masa sekolah, saya accident (kemalangan).
“Masa tu balik kampung di felda yang tanah-tanah merah tu. Bila bawa motor RXZ, entah macam mana terjatuh tersungkur hidung berdarah, rupa-rupanya patah,” katanya.

Tambah pelakon drama Aku Yang Kau Gelar Isteri itu, sejak peristiwa berdarah tersebut, hidungnya menjadi senget sehingga memaksannya dirinya memakai besi bagi mengembalikan struktur asal hidungnya selama beberapa tahun.
“Kesannya hidung saya memang senget sampai sekarang. Orang tanya kenapa buat hidung, memang saya buat sebab hidung patah dah lama dah, kau apa tahu,” katanya menerusi hantaran video dalam Instagram.
Pada hantaran sama, Lana berkata, prosedur rhinoplasty itu hanya bertahan selama lima ke 10 tahun sahaja.
“Jadi saya pun tukarlah supaya hidung tak bernanah. Saya guna tulang telinga. Puas? Apa lagi nak tahu?
“Sibuk sangat dengan hidung aku. Lubang lain nak tahu tak? Ada yang kata aku ni tukar kejadian Tuhan lah apa lah, muka aku ini semua aslilah,” celotehnya.
Terdahulu, segelintir netizen tidak habis-habis membuat spekulasi dan menuduh Lana melakukan rawatan mencantikkan hidung, terutama selepas kembali dari Amerika Syarikat, sekali gus sengaja menukar kejadian asal yang dikurniakan Allah. – KOSMO! ONLINE


Jumlah kenderaan ke Pulau Pinang dijangka terus bertambah selepas tengah malam ini
Oleh ISWAN SHAFIQ ISA

29 April 2022, 7:01 pm
SEBERANG PERAI – Hari pertama pelaksanaan Op Selamat ke-18 di negeri ini merekodkan pertambahan jumlah kenderaan yang agak tinggi berbanding semalam.
Ketua Polis Pulau Pinang, Datuk Mohd. Shuhaily Mohd. Zain berkata, berbanding semalam iaitu sekitar 377,000 kenderaan yang memasuki negeri ini, jumlah itu meningkat kepada lebih 408,000 sehingga petang ini.
Justeru, beliau menjangkakan jumlah kenderaan itu akan terus bertambah dari semasa ke semasa khususnya apabila pihak Projek Lebuh Raya Utara-Selatan (PLUS) serta beberapa konsesi tol lain menawarkan tol percuma dan diskaun bermula tengah malam ini.
“Kita jangkakan jalan raya akan terus sesak selepas dua hari raya ini (hari raya pertama dan kedua) sehingga 8 Mei depan (hari terakhir Op Selamat ke-18),” katanya.
Beliau ditemui pemberita selepas melakukan tinjauan lalu lintas semasa berhampiran Plaza Tol Juru Arah Utara di sini, petang ini.
Jelas Mohd. Shuhaily, operasi pada hari pertama ini lebih memfokuskan kepada usaha untuk menyemai kesedaran dalam kalangan pengguna jalan raya.

“Jika kesalahan yang sama berulang atau terdapat kesalahan ketara pada hari-hari berikutnya, maka tindakan saman akan diambil terhadap pengguna jalan raya yang berkenaan,” katanya.
Dalam perkembangan berkaitan, Mohd. Shuhaily turut menasihatkan para pengguna jalan raya supaya lebih berhati-hati dan sentiasa mematuhi peraturan lalu lintas ketika berada di jalan raya.
“Sekarang ramai pemandu terpaksa menggunakan telefon pintar ketika memandu dengan alasan untuk mencari jalan keluar daripada kesesakan di atas lebuh raya.
“Nasihat saya, gunakanlah ia secara bijak dan bertanggungjawab,” katanya yang turut berharap agar laluan kecemasan tidak digunakan sesuka hati tanpa sebab yang munasabah oleh para pengguna jalan raya.
Pada masa yang sama, beliau juga menggalakkan orang ramai yang ingin pulang ke kampung halaman masing-masing agar mengisi borang khas yang telah dikeluarkan bagi tujuan itu.
Katanya, dalam keadaan cuaca yang tidak menentu ini, apa sahaja boleh berlaku terutamanya bagi mereka yang tinggal di kawasan berisiko banjir dan sebagainya.
“Ya, kita tidak tahu macam mana tapi jika mereka mereka borang tersebut dan meninggalkan nombor telefon mereka, setidak-tidaknya kita boleh berusaha untuk mencari penghuni yang berkenaan jika berlaku sesuatu yang tidak diingini seperti bencana dan lain-lain,” ujarnya. – KOSMO! ONLINE


Tiada bekalan air bukan penyebab sukar padam kebakaran
Oleh ROSALWANI CHE SOH

29 April 2022, 5:13 pm
KOTA BHARU – Jabatan Bomba dan Penyelamat (JBPM) Kelantan menafikan dakwaan yang mengatakan ketiadaan bekalan air di kawasan kebakaran sembilan buah rumah di Berek 12 di sini semalam menyebabkan pihaknya perlu menggunakan punca air tambahan daripada tangki khas jentera bomba.
Pengarah JBPM Kelantan, Zainal Madasin berkata, keadaan tekanan air yang rendah di kawasan itu menyebabkan bomba perlu menggunakan punca air tambahan melalui tangki simpanan jentera bomba dari tiga jentera bomba.
Menurutnya, penggunaan tangki itu merupakan perkara biasa semasa kerja-kerja mengawal kebakaran di sesebuah lokasi.
“Tidak cukup dengan tangki itu, anggota terlibat turut menggunakan tangki simpanan yang menyimpan 20,000 liter air yang dibawa khas untuk menambah baik operasi memadam kebakaran dan mengawal api supaya tidak terus merebak ke kawasan lain.
“Selain tekanan air rendah, keadaan cuaca panas dan struktur binaan rumah kayu yang rapat turut menyebabkan api cepat merebak dalam kejadian itu,” katanya ketika dihubungi Kosmo! hari ini.
Akhbar Kosmo! hari ini melaporkan, keterujaan lima buah keluarga untuk menyambut Hari Raya Aidilfitri tidak lama lagi terjejas selepas rumah mereka musnah dalam kebakaran yang dipercayai berpunca daripada mercun di Berek 12 di sini semalam. -KOSMO! ONLINE


Cabaran puasa dapat sambutan orang bukan Islam
Oleh KOSMO!

29 April 2022, 6:00 pm
LONDON – Individu bukan Islam di seluruh dunia mengambil bahagian dalam dua kempen pada bulan Ramadan bagi menunjukkan solidariti kepada masyarakat Muslim, lapor akhbar Arab News, kelmarin.
Kempen ini juga dilaksanakan bagi mengurangkan Islamophobia sekaligus membaik pulih toleransi dan pemahaman keagamaan.
Orang awam dari lebih 25 negara mengambil bahagian dalam inisiatif tahunan dinamakan Puasa Untuk Perpaduan dan Cabaran Hijab Ramadan 30 Hari anjuran Pertubuhan Hari Hijab Sedunia yang merupakan organisasi bukan bermotifkan keuntungan.
Kempen tersebut bermula pada  2 April lalu.
Cabaran pertama adalah menjemput orang bukan Islam berpuasa selama sehari, dua, 10 atau keseluruhan 30 hari untuk merasai bagaimana umat Islam berpuasa dan menjalani perjalanan rohani, muhasabah serta disiplin diri.
Penyanyi Britain, Kate Stables adalah salah seorang individu bukan Islam yang mengambil bahagian dalam cabaran itu.

Dalam mesej yang disiarkan di laman Instagram, Kate berkata,  ini adalah tahun kedua dia berbuat demikian.
“Saya dapati banyak yang perlu dipelajari daripada menukar aktiviti harian sepenuhnya selama sebulan dengan belajar berpuasa seperti orang Islam.
“Seperti namanya, #FastForUnity ialah inisiatif untuk menghapuskan Islamofobia dan ia disertai oleh semua orang dalam komuniti dunia tanpa mengira agama atau perbezaan lain,” katanya.
Cabaran kedua iaitu hijab yang juga dikenali sebagai #Hijab30 telah dilancarkan sejak 2014.
Ia menjemput wanita dari semua latar belakang etnik untuk memakai tudung selama 30 hari sebagai usaha menamatkan diskriminasi terhadap wanita berhijab dan menghormati pilihan individu. – Agensi


Kembar seiras miliki nama sama
Oleh KOSMO!

29 April 2022, 5:00 pm
WASHINGTON – Sepasang bayi kembar lelaki di Amerika Syarikat (AS) menjadi perhatian di media sosial kerana memiliki nama yang sama, lapor akhbar Mirror UK semalam.
Keluarga bayi kembar seiras itu menamakan anak mereka Brendan.
Seorang bayi kembar itu dinamakan Brendan Junior,  manakala seorang lagi Brendan III.
Keunikan nama mereka mengundang kecaman netizen yang menganggap ia sangat mengelirukan dan akan menyusahkan pasangan kembar itu apabila dewasa.
“Menamakan dua anak dengan nama sama patut diharamkan,” komen seorang pengguna media sosial.
“Memiliki nama sama sangat comel ketika kecil tetapi kedua-duanya akan tetap membesar menjadi dua individu berbeza,” kata netizen lain.- Agensi


Aildifitri: 100,000 kenderaan guna FRT Sabak Bernam
Oleh ISKANDAR SHAH MOHAMED

29 April 2022, 4:51 pm
SABAK BERNAM – Lebih 100,000 kenderaan dijangka menggunakan Jalan Persekutuan 5 (FR5) di sekitar daerah ini bagi perjalanan ulang alik antara Selangor dan Perak menjelang sambutan Aidilfitri minggu depan.
Ketua Polis Daerah Sabak Bernam, Superintendan Agus Salim Mohd Alias berkata, jumlah itu mencatatkan peningkatan sebanyak tiga kali ganda berbanding hari biasa .
“FR5 yang sudah dinaik taraf sepenuhnya itu menjadi antara laluan utama pengguna Selangor dan Perak.
“Justeru, peningkatan jumlah kenderaan di jalan raya akan berlaku dan mengundang kepada risiko kemalangan,” katanya selepas melancarkan Op Selamat 18 peringkat Ibu Pejabat Polis Daerah (IPD) Sabak Bernam di Kilometer 71 Jalan Teluk Intan-Klang di sini, hari ini.
Jelas Agus Salim, pihaknya akan menjalankan pemantauan bagi membantu melancarkan perjalanan orang ramai pulang ke kampung.
“Terdapat tiga konsep pendekatan operasi dilaksanakan iaitu secara statik, mudah alih (mobile) dan penguatkuasaan,” ujarnya. -KOSMO! ONLINE


APMM patahkan cubaan seludup mercun, bunga api guna jalan laut
Oleh TOREK SULONG

29 April 2022, 3:56 pm
BACHOK – Maritim Malaysia (APMM) Kelantan merampas 21 plastik berisi pelbagai jenis mercun dan bunga api bernilai RM8,240 yang ditinggalkan di tebing Sungai Kemasin di sini semalam.
Rampasan itu dilakukan pukul 4.20 pagi selepas APMM melihat sebuah bot yang dikemudi dalam keadaan mencurigakan di kawasan tersebut.
Pengarah APMM Kelantan, Kepten Maritim Syed Nor Adli Syed Ab. Rahman berkata, bagaimanapun, bot tersebut terus memecut laju ke arah lokasi gelap selepas menyedari kehadiran pihak berkuasa.
Menurutnya, anggota APMM terus mengejar bot tersebut namun, ia gagal dikesan sebelum berpatah semula ke kawasan tebing sungai itu.
“Pemeriksaan di lokasi itu telah menemui sebanyak 21 plastik hitam mengandungi mercun dan bunga api bernilai RM8,240 dipercayai diseludup dari negara jiran melalui jalan laut.
“Penyeludup dipercayai bertindak meninggalkan sebahagian mercun di tebing sungai sebelum memecut laju bot tersebut,” katanya dalam satu kenyataan di sini hari ini. -KOSMO! ONLINE


Tempah ‘gaun raya’ untuk kucing kesayangan
Oleh NURUL AIN NATASHA MAZLAN

29 April 2022, 4:43 pm
PETALING JAYA – Demi kucing kesayangan, seorang wanita sanggup berhabisan wang ringgit demi menempah ‘baju raya’ untuk kucing peliharaannya, Money.
Menerusi satu rakaman klip video yang dikongsi oleh seorang pengusaha tudung Bawal Exclusive, Haliza Maysuri di akaun TikTok dan Instagram, ia menunjukkan seekor kucing sedang memakai gaun berwarna kuning.
Lebih menarik, dress comel yang direka oleh Man Kajang tersebut memiliki hiasan manik yang cantik untuk haiwan tersebut.
Haliza menerusi akaun media sosialnya itu berkata, gaun tersebut telah direka oleh seorang pereka fesyen terkenal.
Katanya, setiap tahun, beliau sememangnya akan menempah baju raya untuk kucing kesayangannya itu.
“Kucing ini bukan sekadar haiwan peliharaan biasa, malah ia dianggap sebagai ahli keluarga dan Money sering dibawa ke mana-mana,” ujarnya.

Susulan perkongsian klip video itu, rata-rata penggemar haiwan berkenaan turut meninggalkan reaksi di ruangan komen.
“Kemain ko Jah, kalah Che Ta,” komen @Arifnurun.
“Baju raya kucing lagi cantik daripada baju raya aku,” seloroh Nadia. – KOSMO! ONLINE.


Cermin Estima pecah, kena rompak di kawasan perkuburan
Oleh ALIF AZRAI GHAZALI

29 April 2022, 4:24 pm
PETALING JAYA – Tular satu rakaman video di Twitter menunjukkan sebuah kenderaan pelbagai guna (MPV) jenis Toyota Estima dipecahkan cermin sebelum barangan berharga dilarikan di Tanah Perkuburan Islam Lipat Kajang, Klang.
Rakaman klip video yang berdurasi 15 saat yang dikongsi @fathiahmohd itu menunjukkan tingkap MPV tersebut dipecahkan oleh perompak ketika pemandu Toyota Estima tersebut dikatakan sedang menziarahi kubur.
Wang sebanyak RM8,000 dan dokumen penting di dalam beg tangan antara barang berharga yang hilang dalam kejadian itu.
Rata-rata netizen yang berang dengan tindakan perompak terbabit turut meninggalkan komen mereka di Twitter.
“Bulan Ramadan pun mereka merompak, dekat dengan kubur masih berani. Harap dipermudahkan,” tulis @fikrirmt
“Orang pergi ziarah kubur sempat dia merompak, kasihan kepada mangsa,” kata @shakey_lulalis

“Pergi kubur pun tak selamat sekarang,” komen @dilalalalalalol. – KOSMO! ONLINE


Runtuhan kuari: Polis sedang lengkap siasatan untuk isytihar kematian
Oleh ASLIZA MUSA

29 April 2022, 4:20 pm
IPOH – Polis dalam proses melengkapkan siasatan kejadian dua lelaki tertimbus runtuhan batu di tapak kuari di Keramat Pulai bulan lalu untuk diserahkan kepada Mahkamah Koroner.
Kertas siasatan tersebut dimajukan kepada pihak berkenaan dengan cadangan dua mangsa terbabit diisytiharkan meninggal dunia.
Ketua Polis Perak, Datuk Mior Faridalathrash Wahid berkata, pengisytiharan itu membolehkan keluarga mangsa mendapatkan bantuan yang diperlukan terutama dalam proses pampasan.
“Setakat ini, kita klasifikasi kes sebagai mati mengejut (SDR). Semua tahu yang mangsa sudah meninggal dunia, cuma mayat kedua-duanya belum dijumpai.
“Dengan cadangan itu apabila kedua-dua mangsa diisytiharkan meninggal dunia, maka sijil kematian dapat dikeluarkan,” katanya selepas pelancaran Op Selamat 18 dan Kempen Keselamatan Jalan Raya sempena Aidilfitri di Plaza Tol Ipoh Selatan di sini hari ini.
Hadir sama Ketua Eksekutif Pertubuhan Keselamatan Sosial (Perkeso), Datuk Seri Dr. Mohammed Azman Aziz Mohammed.

Menurut Mior Faridalathrash, usaha mencari mangsa masih diteruskan agensi berkaitan meskipun operasi mencari dan menyelamat telah dijalankan hampir dua bulan.
“Setiap hari dijalankan siri letupan oleh agensi terlibat di kawasan berkenaan di bawah pemantauan polis. Setakat ini, usaha itu masih belum membuahkan hasil.
“Isu ini sensitif kepada keluarga mangsa, jadi ia memerlukan penyelesaian atau keputusan tepat sama ada teruskan atau tidak usaha pencarian itu,” katanya.  -KOSMO! ONLINE


Pengalaman pahit matangkan diri, bisnes Shahirra
Oleh KOSMO!

29 April 2022, 4:30 pm
TERLALU berharap dan meletakkan harapan sepenuhnya kepada pihak lain dalam sesuatu perkara mungkin boleh mendatangkan impak buruk pada akhirnya.
Tidak kisahlah berharap dalam apa jua perkara. Mungkin boleh jadi dari segi pertolongan, bantuan, jasa dan lain-lain perkara.
Itu antara pengalaman pahit yang terpaksa ditelan Shahirra Shahrul Asmawi dan suami kesayangan sewaktu awal-awal membina tapak dalam perniagaan.
Membuka cerita, Shahirra memberitahu, dek kerana terlalu berharap dengan orang lain langsung tidak dikenali untuk memajukan bisnes, tetapi akhirnya ‘memakan’ diri sendiri.
“Waktu itu saya dan suami memang belum pandai selok-belok cara membuat iklan bagi mempromosi produk dalam talian.
“Jadi kami mengambil keputusan untuk mengupah pihak ketiga sebagai konsultan bagi membangunkan laman sesawang tersebut.

“Namun setelah membayar puluhan ribu ringgit, hasil jualan masih juga tidak menguntungkan dan semakin merugikan.
“Produk yang kami tawarkan langsung tidak mendapat sambutan walaupun banyak wang telah dilaburkan,” katanya kepada Aura.
BARISAN ejen dan pengedar yang banyak membantu membangunkan perniagaan dibangunkan Shahirra dan suami ketika ditemui pada majlis berbuka puasa di Shah Alam, Selangor baru-baru ini.
Jelas Shahirra, bermula daripada situlah, dia mula terapkan dalam diri untuk tidak mahu berharap apatah lagi meletakkan harapan 100 peratus kepada orang lain bagi memajukan perniagaan sendiri.
“Saya sedar dalam perniagaan atau apa jua perkara, tidak akan ada jalan pintas untuk kita berjaya walaupun kita ada wang sebanyak mana pun.
“Kita sendiri wajib tahu selok-belok sebelum mengambil keputusan untuk mengupah sesiapa agar tidak mudah ditipu di kemudian hari.
“Untuk sampai ke tahap ini, saya mengambil masa empat tahun untuk belajar dan timba pengalaman,” katanya yang merupakan ibu kepada dua cahaya mata itu.
Meneruskan cerita, Shahirra berkata, tercetusnya idea untuk mengeluarkan produk penjagaan wajah ampoule booster mereka sendiri di bawah label Arora Jun tahun lalu terjadi disebabkan minatnya berniaga sebelum ini.
“Sebelum mengasaskan Arora saya memang mengeluarkan produk untuk wanita seperti minuman botani untuk penggalak susu ibu, minuman botani untuk ibu hamil, dan beberapa lagi.
“Titik tolak kepada pembukaan syarikat ini adalah bila mana ketika saya mengandung anak pertama saya mengalami alahan dan saya amalkan beberapa khasiat dari buah dan amat berkesan tanpa mengambil ubat-ubatan yang hanya bersifat menahan bukan menyembuh.
“Jadi dari situ timbul rasa tanggungjawab untuk mengeluarkan minuman botani bagi memudahkan wanita yang memerlukannya tanpa perlu bersusah payah untuk menyediakan bahan yang diperlukan,” katanya.
SUAMI, Mohd. Rashid Omar dan anak-anak menjadi penguat semangat buat wanita berusia 34 tahun ini terus ampuh berada dalam arena perniagaan.
Ditanya mengenai perancangan perniagaan untuk lima ke 10 tahun akan datang, anak jati kelahiran Kampung Gajah, Perak itu berkata, dia bakal memperluaskan produknya ke pasaran luar seperti Indonesia.
“Alhamdulillah walaupun belum sampai setahun kami beroperasi, saya bersyukur telah melahirkan lebih daripada 5,000 ejen dan jumlah tersebut akan meningkat kepada 20,000 menjelang hujung tahun ini.
“Saya juga berbangga kerana produk kami telah pun memasuki pasaran Singapura dan bakal dilebarluaskan ke beberapa negara Asean seperti Indonesia tidak lama lagi,” katanya.
Untuk maklumat lanjut sebarang pertanyaan mengenai Arora serta pendaftaran sebagai ejen, bolehlah melayari laman sesawang www.aroraskincare.com atau hubungi talian 011-1197 9246. – KOSMO! ONLINE
– KOSMO! ONLINE


MCPF bantu baiki premis rosak akibat letupan mercun secara percuma
29 April 2022, 4:58 pm
KUALA LUMPUR – Polis Sentul meminta bantuan Dewan Bandaraya Kuala Lumpur (DBKL), Jabatan Kebajikan Masyarakat (JKM) dan Yayasan Pencegahan Jenayah Malaysia (MCPF) membuat penilaian bagi mengenal pasti jumlah kerosakan susulan kejadian letupan mercun di stor barang kes di Sentul, Selasa lalu.
Ketua Polis Daerah Sentul, Asisten Komisioner Beh Eng Lai berkata, pihak MCPF akan menghantar kontraktor bagi membuat kerja-kerja pembaikan yang akan dilakukan secara percuma.
“Setakat ini kita dapati kerosakan hanya melibatkan siling rumah (pecah) dan tingkap cermin pecah di beberapa buah premis kediaman di sekitar stor berkenaan.
“Bantuan daripada MCPF ini amat bermakna kerana kita (polis) tidak mampu untuk memberikan pampasan dalam jumlah yang besar kepada mangsa yang terlibat.
“MCPF juga sentiasa berkolaborasi dengan pihak polis dalam membuat kerja-kerja kebajikan dan ini merupakan satu program tanggungjawab Sosial Korporat (CSR) yang amat bermakna buat mereka,” ujarnya kepada pemberita ketika melawat mangsa insiden letupan yang tinggal berdekatan Stor Barang Kes Jalan Sentul Works di sini hari ini.
Pada masa sama, beliau turut menyerahkan wang tunai berjumlah RM3,800 hasil sumbangan pegawai dan anggota Ibu Pejabat Polis Daerah (IPD) Sentul kepada lapan mangsa termasuk wakil sebuah sekolah.

Jelas beliau lagi, berkenaan anggaran kerugian akibat kejadian letupan itu, ia masih dalam siasatan pihak bomba.
Terdahulu pada Selasa lalu, tiga pekerja pembersihan cedera ringan dalam satu kebakaran yang mengakibatkan letupan mercun sehingga menggegarkan kawasan Sentul.
Dalam kejadian sekitar pukul 6.30 petang, tiga pekerja berkenaan sedang membantu kerja-kerja pembersihan di tapak pelupusan mercun di Stor Barang Kes, Jalan Sentul Works, dekat sini.
Sejumlah 18 buah kereta dan dua buah lori turut terbakar. – KOSMO! ONLINE


Pengguna LDP, SPRINT nikmati diskaun tol
Oleh NUR HUDA MUSA

29 April 2022, 4:35 pm
PETALING JAYA – Hampir 2 juta pengguna Lebuh Raya Damansara-Puchong (LDP) dan Lebuh Raya SPRINT akan menerima manfaat daripada sejumlah RM1.96 juta subsidi tol yang akan diberikan pada musim Aidilfitri tahun ini.
Ketua Pegawai Eksekutif Kumpulan LITRAK, Sazally Saidi berkata, pihaknya menyambut baik seruan kerajaan dan turut sama meraikan sambutan perayaan dengan pemberian diskaun tol sebanyak 50 peratus dan 30 peratus untuk pengguna LDP dan Lebuh Raya SPRINT bermula esok hingga 1 Mei, serta pada 7 hingga 8 Mei nanti.
“Inisiatif pemberian diskaun tol ini telah dimulakan sejak tahun 2010, dengan harapan ia akan memanfaatkan pengguna lebuh raya dan dalam masa yang sama merupakan satu platform untuk syarikat konsesi ini bersama-sama berkongsi kegembiraan menyambut Syawal setelah negara dua tahun terkesan dengan pandemik.
“Sejak tahun 2010 hingga 2021, LITRAK dan SPRINT telah memberikan hampir RM15.5 juta subsidi tol kepada 22.4 juta pengguna lebuh raya ketika musim perayaan,” kata dalam satu kenyataan di sini hari ini.
Sazally berkata, pihaknya berharap menerusi langkah itu juga, dapat bersama-sama dengan pengguna lebuh raya untuk berkongsi kegembiraan menyambut Syawal yang tiba.
“LITRAK ingin mengambil kesempatan ini untuk mengucapkan selamat menyambut Aidilfitri kepada semua Muslim dan menasihati pengguna jalan raya agar mengamalkan pemanduan yang selamat.

“Kekal selamat dan patuhi garis panduan prosedur operasi standard (SOP) yang telah dikeluarkan,” katanya.
Terdahulu, kerajaan bersetuju untuk memberikan tol percuma dan diskaun tol kepada Keluarga Malaysia yang akan pulang berhari raya bermula hujung bulan ini.
Perdana Menteri, Datuk Seri Ismail Sabri Yaakob berkata, pemberian tol percuma itu melibatkan lebuh raya milik Kumpulan PLUS Malaysia Berhad (PLUS) yang menghubungkan jaringan Lebuh Raya Utara-Selatan. – KOSMO! ONLINE


Aliran trafik mula sesak di Plaza Tol Gombak
Oleh HARRITH HISHAM

29 April 2022, 4:11 pm
PETALING JAYA – Aliran trafik di Lebuh Raya Karak-Kuala Lumpur (KLK) dilaporkan mula sesak ekoran pertambahan kenderaan menghala ke pantai timur sejak pukul 2 petang tadi.
Menerusi laman web Lembaga Lebuh Raya Malaysia (LLM), aliran trafik di lebuh raya terbabit dilaporkan perlahan dari Genting Sempah ke Lentang.
Setakat pukul 3.40 petang, trafik sebelum Plaza Tol Gombak dilaporkan masih sesak dan perlahan sepanjang 9.5 kilometer (KM) dari KM27.7 hingga KM37.2 menghala ke Kuantan.
Sementara itu, di Lebuh Raya Utara-Selatan, keadaan dilaporkan masih dalam keadaan terkawal walaupun terdapat beberapa insiden kemalangan sejak pagi tadi menyebabkan trafik menghala ke utara sedikit perlahan.
Antaranya adalah dari Autocity ke Perai, Sebrang Jaya ke Sungai Dua dan Gua temperung ke Gopeng.
Selain itu, aliran trafik menghala ke selatan dilaporkan lancar dan tiada sebarang insiden berlaku setakat ini. – KOSMO! ONLINE


Lebih banyak taufan pada 2050
Oleh KOSMO!

29 April 2022, 3:00 pm
AMSTERDAM, BELANDA – Saintis-saintis memberi amaran bahawa fenomena perubahan iklim akan menyebabkan bilangan taufan dan puting beliung  yang merupakan  ribut  paling dahsyat di Bumi, bertambah lebih dua kali ganda menjelang tahun 2050, lapor stesen penyiaran CNN kelmarin.
Kajian mengenainya disiarkan dalam jurnal Science Advances. Saintis-saintis mentakrifkan ribut kuat sebagai  taufan kategori 3 dengan kelajuan angin 178-209 kilometer sejam atau lebih tinggi.
Menurut kajian berkenaan, ribut sedemikian dijangka meningkat dalam dekad akan datang yang akan menjejaskan lebih ramai penduduk di rantau paling terdedah di seluruh dunia.
Kata mereka, kelajuan angin taufan akan datang  boleh bertambah sehingga 20 peratus, manakala kekerapan bagi ribut kategori 4 dan 5 pula akan meningkat secara luar biasa iaitu melebihi 200 peratus di sesetengah rantau.
“Hasil kajian ini meramalkan bahawa rantau-rantau yang pada masa ini berisiko (amat) rendah dilanda ribut kuat akan mula terjejas oleh siklon tropika akibat fenomena perubahan iklim.
“Kami terkejut  melihat jumlah tidak seimbang melibatkan negara membangun yang berisiko berdepan impak perubahan iklim di masa hadapan,” kata saintis iklim dari  Universiti Amsterdam, Nadia Bloemendaal.

Kajian tersebut turut mendapati rantau sekitar Hong Kong dan sebahagian kawasan di Pasifik Selatan  paling berpotensi mengalami peningkatan dalam kejadian ribut kencang.
Tokyo yang  merupakan kawasan metropolitan terbesar dunia dan didiami sekitar 38 juta penduduk contohnya, mempunyai kebarangkalian 4.6 peratus setiap tahun untuk dilanda ribut kencang. Saintis-saintis  menjangkakan kadar itu boleh meningkat sehingga 13.9 peratus.
Menurut Bloemendaal, keadaan itu antaranya disebabkan oleh peningkatan suhu permukaan laut di seluruh dunia.
“Suhu air laut menjadi panas dengan  pantas sejak beberapa dekad lalu disebabkan oleh pembakaran bahan api fosil. Apabila suhu air laut semakin panas, ia akan mewujudkan lebih banyak tenaga untuk  ribut menjadi bertambah kuat,” jelasnya.
Kajian  sama mendapati wilayah yang tidak berpotensi mengalami peningkatan kadar siklon tropika pada masa akan datang hanyalah Teluk Mexico dan Teluk Benggala.
“Kajian kami mendapati bahawa kekerapan ribut kuat kekal tidak berubah di kawasan tersebut disebabkan  atmosferanya akan menjadi kurang sesuai untuk ribut tropika pada masa akan datang,” kata Bloemendaal.
Bloemendaal juga berkata,  taufan menyebabkan kerugian  wang tunai yang lebih besar berbanding bencana alam lain.
Dalam tempoh 10 tahun lalu sahaja, Amerika Syarikat mengalami kerugian berjumlah AS$480 bilion (RM2 trilion) akibat ribut tropika dan taufan.
“Justeru,  penting untuk kita dapat meramalkan bilakah bencana ribut kuat akan berlaku pada masa akan datang dan lokasi yang paling berisiko terdedah kepada peningkatan siklon tropika.
“ Ini supaya kerajaan  tempatan dapat mengambil langkah tertentu bagi mengurangkan risiko di wilayah masing-masing supaya kemusnahan dan angka korban dapat dikurangkan,” kata Bloemendaal. – Agensi


Hanya kerajaan boleh beri kebenaran tinggal di Malaysia
Oleh SITI A'ISYAH SUKAIMI

29 April 2022, 3:49 pm
PUTRAJAYA – Hanya Kerajaan Malaysia boleh mengesahkan seseorang individu itu dibenarkan untuk tinggal di negara ini dan bukannya mana-mana pihak yang mengaku boleh memberikan kebenaran tersebut.
Menteri Dalam Negeri, Datuk Seri Hamzah Zainudin berkata, pendaftaran bagi membolehkan tinggal di Malaysia dibuat oleh satu badan sahaja iaitu Jabatan Pendaftaran Negara (JPN) yang kini diketuai oleh Ketua Pengarahnya, Datuk Ruslin Jusoh.
“Isu Rohingya ini sudah lama dan hari ini lebih 150,000 orang yang telah didaftar di bawah Pertubuhan Bangsa-Bangsa Bersatu bagi Pelarian (UNHCR). Pendaftaran negara kita hanya satu badan diketuai Datuk Ruslin iaitu JPN.
“Dia pendaftar sah untuk daftar mana-mana individu yang tinggal dalam negara kita dan tiba-tiba ada orang lain pula buat pendaftaran. Mengapa?,” katanya pada sidang akhbar selepas menyempurnakan Majlis Penyerahan Keputusan Kewarganegaraan di sini hari ini.
Sehubungan itu, beliau berkata, Kementerian Dalam Negeri (KDN) sedang mencari jalan untuk memastikan hanya menerima pengesahan kad dikeluarkan oleh agensi di bawah KDN.
“Bukan oleh mana-mana pihak yang mengaku bahawa ini kad UNHCR, jadi siapa nak pastikan? Malaysia patut pastikan sama ada orang itu sah boleh tinggal dengan kad yang boleh kita berikan,” katanya. -KOSMO! ONLINE


Tahanan lokap Pulau Pinang lolos ditahan semula di Perak
Oleh MOHD SYALMIZI HAMID

29 April 2022, 2:57 pm
GEORGE TOWN – Seorang tahanan lelaki yang meloloskan diri dari Balai Lokap Berpusat di Bayan Baru di sini tengah malam selasa lalu berjaya ditahan semula oleh polis petang semalam.
Ketua Polis Pulau Pinang, Datuk Mohd. Shuhaily Mohd. Zain berkata, suspek berusia 33 tahun itu ditahan di dalam bilik di sebuah chalet di Batu Kurau, Perak kira-kira pukul 6.30 petang.
Jelasnya, penahanan terhadap suspek dibuat hasil maklumat yang disalurkan oleh orang awam selain risikan pihak polis yang mengaktifkan operasi bagi mengesannya.
“Ketika ditahan suspek didapati mengalami masalah penyakit kulit yang teruk akibat alahan dan diberi rawatan di Hospital Pulau Pinang.
“Kita masih menjalankan siasatan bagaimana suspek boleh melarikan diri hingga ke kawasan tersebut termasuklah sama ada dia mendapat bantuan daripada sesiapa,” katanya pada sidang akhbar di ibu pejabat kontinjen polis (IPK) Pulau Pinang sini hari ini.
Dalam kejadian kira-kira pukul 12 tengah malam 26 April lalu, lelaki tersebut yang ditahan kerana kesalahan dadah pada 20 April lalu di Jelutong di sini disedari meloloskan diri dari lokap tersebut.

Ekoran itu, seramai enam anggota polis berpangkat Konstabel, Koperal dan Lans Koperal berusia 20-an hingga 30-an ditahan reman selama tiga hari bagi membantu siasatan kes tersebut.
Dalam pada itu, Mohd. Shuhaily berkata, siasatan mendapati lelaki tersebut melarikan diri dari lokap berpusat tersebut tanpa bantuan sesiapa termasuk anggota polis yang bertugas.
Jelasnya, lelaki itu kini direman empat hari bermula hari ini dan kes tersebut disiasat menurut Seksyen 223 serta 224 Kanun Keseksaan.
Dalam perkembangan sama beliau menambah, siasatan pihaknya mendapati wujud elemen kecuaian dalam kejadian tersebut dan polis ketika ini sedang melengkapkan kertas siasatan terhadap anggota polis yang terlibat.
“Dalam kertas siasatan ini juga kita akan usulkan tindakan yang sesuai kepada Timbalan Pendakwa Raya.
“Enam anggota m tersebut telah dibebaskan daripada reman hari ini dan mereka turut dipindahkan ke bahagian lain sehingga siasatan selesai,” katanya. – KOSMO! ONLINE


Pemilik kedai didenda RM18,000 jual alat komunikasi tiada akuan SKMM
Oleh MOHD SYALMIZI HAMID

29 April 2022, 3:18 pm
SEBERANG PERAI – Seorang pemilik kedai peralatan komunikasi didenda RM18,000 oleh Mahkamah Sesyen Butterworth di sini hari ini selepas didapati bersalah atas dua pertuduhan memiliki dan menjual peralatan komunikasi yang tidak diperakui Suruhanjaya Komunikasi dan Multimedia (SKMM).
Orang kena saman (OKS), Wang Wan Ling, 52, mengaku bersalah selepas pertuduhan dibacakan di hadapan Hakim Norhayati Mohamad Yunus sebelum dia dikenakan hukuman denda RM8,000.
Mengikut pertuduhan, Wang didakwa memiliki sembilan wireless AV sender jenama Pakite model PAT225 dan tujuh wireless AV sender jenama Pakite PAT 535 tidak diperakui sebagaimana dikehendaki di bawah Peraturan 16(1)(b) Peraturan-Peraturan Komunikasi dan Multimedia (Standard Teknik) 2000.
Tertuduh didakwa melakukan kesalahan itu di kedai Newfroggy Store, No. 2, Jalan Perai Jaya 2, Bandar Perai Jaya, Perai di sini pada 10 September 2021 kira-kira pukul 3.09 petang.
Sementara itu, di kamar berasingan, Hakim Noor Aini Yusof menjatuhi hukuman denda RM10,000 selepas Wan Ling didapati bersalah menjual satu RCA Wireless AV sender jenama Pakite model PAT535 tidak diperakui kepada pegawai operasi ketika operasi penyamaran.
Dia didakwa melakukan kesalahan itu di lokasi sama kira-kira pukul 11 pagi pada 9 Mac 2020.

Tertuduh didakwa melakukan kesalahan itu mengikut Peraturan 16 (3) Peraturan-Peraturan sama, yang memperuntukkan hukuman denda maksimum RM100,000 atau penjara tidak lebih enam bulan atau kedua-duanya.
Pendakwaan dikendalikan Timbalan Pendakwa Raya SKMM, Fazril Sani Mohamad Fadzil, manakala tertuduh peguam Low She Warne.
Tertuduh membayar wang denda itu hari ini di Mahkamah. – KOSMO! ONLINE


Teruskan amalan pakai pelitup muka di Pulau Pinang
Oleh SAFINA RAMLI

29 April 2022, 3:23 pm
GEORGE TOWN – Kerajaan negeri Pulau Pinang menyeru rakyat negeri ini supaya meneruskan amalan pemakaian pelitup muka ketika berada di dalam bangunan, lokasi tertutup dan juga ketika menggunakan pengangkutan awam termasuk kenderaan e-hailing.
Ketua Menteri, Chow Kon Yeow berkata, orang ramai juga amat digalakkan untuk memakai pelitup muka di kawasan terbuka dan sesak terutamanya golongan berisiko seperti warga emas serta kanak-kanak.
”Sebagaimana kita maklum, pelitup muka adalah diibaratkan sebagai ‘perisai terakhir’ dalam melindungi diri kita daripada terkena jangkitan virus Covid-19, malah, amalan penjarakan fizikal juga adalah amat digalakkan,” katanya dalam satu kenyataan di sini hari ini.
Kementerian Kesihatan memutuskan pemakaian pelitup muka di luar bangunan tidak lagi diwajibkan bermula 1 Mei ini. – KOSMO! ONLINE


Ahli jemaah paling awal tiba di masjid terima anugerah
Oleh ZAKKINA WATI AHMAD TARMIZI

29 April 2022, 3:03 pm
SEREMBAN-Seorang pesara menerima anugerah istimewa iaitu sebagai jemaah paling awal tiba ke masjid yang merupakan penghargaan diberikan oleh Masjid Kariah Paroi Jaya, di sini.
Mohd. Sharif Abdullah, 73, menerima anugerah berkenaan pada Majlis Khatam Al-Quran Perdana dan Majlis Penyampaian Sumbangan Aidilfitri yang dianjurkan masjid tersebut, malam semalam.
Ketika ditemui pemberita pada majlis tersebut, bapa kepada lima orang anak itu memberitahu, dia pada awalnya memang tidak mengetahui apakah anugerah yang bakal diterimanya itu.
“Saya hanya dimaklumkan oleh Pengerusi Masjid bahawa saya perlu hadir ke majlis ini untuk menerima anugerah. Saya tidak sangka anugerah diberikan kerana saya merupakan jemaah paling awal tiba ke masjid.
“Sudah menjadi kebiasaan saya tiba seawal pukul 6 pagi ke masjid menunaikan solat jemaah. Saya tidak menjadikan kaki saya yang sakit ini sebagai satu penyebab saya tidak hadir menunaikan solat jemaah bersama ahli kariah lain setiap hari,” katanya.
Mohd. Sharif menambah, walaupun kudratnya tidak lagi begitu kuat, dia tetap mahu menyertai solat jemaah lima waktu pada setiap hari di masjid tersebut. -KOSMO! ONLINE


Dituduh ‘memondan’, Aliff Syukri nak saman RM1juta
29 April 2022, 2:55 pm
PETALING JAYA – Usahawan kontroversi Datuk Seri Aliff Syukri akan mengambil tindakan undang-undang terhadap seorang individu selepas dirinya dituduh ‘memondan’ dalam video klip lagu raya nyanyiannya, Kelepok Raya.
Aliff, 35, menerusi perkongsian dalam InstaStory meminta individu itu yang merupakan seorang penyanyi supaya membuat permohonan maaf secara bertulis dalam tempoh 24 jam selepas menulis kenyataan yang disifatkan melampau.
“Sila padam hantaran anda yang melampau dalam masa 24 jam sebelum surat sama saya hantar kepada anda. Siapa makan cili dia terasa pedas.
“Kalian rasa siapa? Terang-terang tulis nama saya. Orang lain okey tapi ini mamat dah lebih-lebih. Jangan ingat saya senyap, saya tak bertindak. Saya baru saja menang  saman orang RM500,000,” tulisnya dalam perkongsian Instagram.
Tambah Aliff, biarpun ramai yang mengutuk video klip tersebut, namun lagu raya nyanyiannya itu tetap mencatat trending di tangga teratas carta YouTube.
“Orang mengutuk, lagu aku dah sembilan hari masih trending. Jadi ramailah orang panas. Cemburu. Lepas itu naikkan cerita aku. Nak tumpang namalah tu,” katanya.

Meskipun menyembunyikan nama Instagram artis berkenaan daripada tatapan umum, namun netizen tetap dapat meneka gerangan individu yang dimaksudkan Aliff.
Hasil tinjauan, artis lelaki itu berpendapat bahawa kemunculan Aliff dengan lagu Kelepok Raya bukanlah untuk publisiti mahupun mendapatkan wang.
Hal ini kerana dua perkara tersebut sememangnya sudah dimiliki boleh diraih usahawan itu dengan mudah.
“Tujuan video ini dibuat, satu saja. Pasal nak memondan. Itu saja.
“Kau nak memondan, itu kau punya hal dengan Allah. Tapi nak promosi benda-benda macam itu masa Ramadan? Kau ini tahap sial yang lain Lip (Aliff),” tulisnya.
Terdahulu, Aliff mencetuskan kontroversi selepas video klip lagu Kelepok Raya menyaksikan sekumpulan lelaki menari dalam keadaan menggeletis mengalahkan perempuan dan menggayakan baju Melayu sendat.
Selepas dikecam hebat, usahawan itu menafikan dakwaan segelintir pihak mengatakan dirinya ejen mempromosi dakyah lesbian, gay, biseksual dan transgender (LGBT). – KOSMO! ONLINE


Remaja tunggang motosikal tidak buka lampu maut rempuh kereta
Oleh ROHANA MOHD. NAWI

29 April 2022, 3:34 pm
BACHOK – Seorang pelajar tingkatan empat maut apabila motosikal yang ditunggangnya merempuh sebuah kereta yang sedang membelok di Jalan Simpang 3, Wakaf Aik dekat Tawang di sini semalam.
Dalam kejadian pukul 11.25 malam itu, mangsa, Muhamad Firdaus Zawawi, 16, meninggal dunia di lokasi kejadian selepas mengalami cedera parah di kepala.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, siasatan awal mendapati, mangsa menunggang sebuah motosikal Honda C70 yang tidak membuka lampu dan tanpa memakai topi keledar.
Menurutnya, sewaktu kejadian, sebuah kereta jenis Perodua Axia dipandu seorang lelaki berusia 25 tahun membelok ke kanan sebelum motosikal dinaiki Muhamad Firdaus merempuh kereta tersebut.
“Insiden itu menyebabkan mangsa tercampak berhampiran tong sampah dan tidak sedarkan diri sebelum disahkan meninggal dunia di tempat kejadian.
“Pemandu kereta terbabit keluar dari keretanya dan mendapati beberapa penunggang motosikal lain memberi bantuan kepada remaja itu,” katanya ketika dihubungi Kosmo! hari ini.

Menurut Shuhaimi, mayat mangsa dibawa ke Hospital Universiti Sains Malaysia, Kubang Kerian di sini untuk dibedah siasat. – KOSMO! ONLINE


Sebelum kecam, tolonglah banyakkan membaca – Fedtri Yahya
Oleh HANISAH SELAMAT

29 April 2022, 3:35 pm
PETALING JAYA – Tindakan seorang lelaki mendakwa lirik lagu Sesuci Lebaran nyanyian Datuk Seri Siti Nurhaliza sebagai toksik kerana dianggap menghina orang miskin meraih perhatian hos, Ahmad Fedtri Yahya.
Penyampai radio yang juga penulis lirik terkenal itu memberi penjelasan berhubung seni kata miskin hina yang tidak difahami individu tersebut hingga mencetuskan kekeliruan.
Fedtri berkata, ‘miskin hina’ dalam lagu berkenaan bukan bermotif menghina golongan miskin, sebaliknya hanya perkataan yang menunjukkan taraf miskin itu lebih rendah daripada orang kaya.
“Lirik itu bukan bermakna kita kutuk atau menghina, tetapi menunjukkan taraf merendahkan diri dan status sosialnya.
“Dalam doa pun kita digalakkan menghina diri kepada Allah, merendah diri untuk memohon sesuatu yang terbaik.
“Kita perlu meletakkan diri kita di bawah, di atas hanya Allah yang berkuasa,” kongsinya menerusi penjelasan terperinci di TikTok.

Terdahulu, video individu berkenaan menjadi viral sehingga mendapat pelbagai reaksi ramai pihak yang rata-rata tidak bersetuju dengan polemik yang diketengahkan.
Malah kenyataan yang diluahkan “Hina ke jadi miskin?” turut mengundang kemarahan netizen yang merasakan lelaki tersebut sesuka hati bercakap tanpa penguasaan bahasa Melayu yang tinggi.
Sementara itu, menerusi hantaran sama, Fedtri sempat mengingatkan pihak berkaitan supaya rajin membaca kerana bahasa Melayu itu banyak maksud dan kiasan selain menyelitkan falsafah di sebalik tiap perkataan.
“Miskin hina hanyalah kiasan saja, kena banyak membaca,” katanya lagi.
Secuci Lebaran merupakan sebuah lagu ciptaan komposer tersohor, Allahyarham Pak Ngah atau Suhaimi Mohd Zain, manakala liriknya nukilan Hairul Anuar Harun.
Dendangan yang dimuatkan dalam album hari raya Siti berjudul Anugerah Aidilfitri itu menjadi antara lagu wajib setiap kali menjelang Syawal sejak diterbitkan kira-kira dua dekad lalu.
Seorang pengguna TikTok lain pula meminta individu berkenaan masuk sekolah semula malah mengakui tidak boleh mendiamkan diri andai
bahasa dipermainkan.
“Dalam puisi ke dalam lirik lagu selalunya tak guna perkataan sepenuhnya. Macam juga miskin hina, dalam mesti ada perkataan ‘dan’ ditengahnya, miskin dan hina.
“Tapi dalam lagu dia buang ‘dan’ untuk sedapkan. Tak salah, janji lagu itu dihidangkan untuk berakal, boleh kenal pasti ada perbezaan entiti.
“Kalau abang boleh kenal pasti baris lirik atas dua entiti tua muda, kenapa tak kenal baris bawah?” jelasnya dengan panjang lebar. – KOSMO! ONLINE


Pemandu ‘lari’ lepas tukar lorong sehingga sebabkan kemalangan
Oleh KOSMO!

29 April 2022, 3:53 pm
PETALING JAYA – Tindakan sebuah kereta menukar lorong secara tiba-tiba hingga menyebabkan kemalangan mendapat kecaman orang ramai.
Kejadian itu turut berjaya dirakam oleh kamera papan pemuka dari dua kenderaan berbeza dan kini telah tular di media sosial.
Dalam video tersebut, dilihat sebuah kereta MPV Proton Exora tiba-tiba menukar lorong lalu menyebabkan seorang penunggang motosikal gagal mengelak kenderaan itu.
Penunggang motosikal itu dilihat tercampak dari motosikalnya sebelum terseret dan melanggar bahagian belakang kenderaan lain.
Namun, apa yang mengejutkan ialah, pemandu Proton Exora tersebut langsung tidak turun dari kenderaannya dan hanya berlalu pergi dari lokasi kejadian.
“Proton Exora bagi ‘signal’ sekejap lepas itu terus tukar lorong, bila ‘rider’ tergolek dia pergi macam itu sahaja. ‘Rider’ pun bawa laju semasa jalan tengah sesak. Tahu boleh menyelit, tapi kena fikir juga keselamatan diri,” tulis kapsyen video tersebut.

Tinjauan di ruang komen juga mendapati orang ramai mengecam tindakan pemandu itu yang dianggap tidak bertanggungjawab atas kesalahan yang telah dilakukan.
“Langkah mahu menukar lorong, bagi isyarat dahulu, kemudian tengok cermin sisi. Jika tiada kenderaan lain baru masuk! Itu pun tak tahu ke?,” kata Acab.
“Kalau penunggang motosikal itu bawa perlahan dia tetap akan terlanggar kereta itu. Tak betul tindakan pemandu ini, harap kena tahan sebab nombor kereta pun jelas,” kata Syatri.
“Seeloknya motosikal jangan bawa laju terutama semasa jalan sesak. Menyelit-nyelit pun boleh sebabkan kemalangan juga,” kata Zu.
“Rasanya pemandu Exora langsung tak tengok cermin sisi. Bagi dia yang penting dia dah bagi ‘signal’,” kata Seira.
Sehingga kini, video tersebut telah ditonton lebih 16,000 kali. – KOSMO! ONLINE


E-Denda diperluas ke mahkamah rendah seluruh Semenanjung
Oleh MOHD. HUSNI MOHD. NOOR

29 April 2022, 2:50 pm
PUTRAJAYA – Inisiatif Modul Pembayaran Denda Dalam Talian (e-Denda) akan diperluaskan ke mahkamah-mahkamah rendah di Semenanjung Malaysia bermula 12 Mei ini.
Pejabat Ketua Pendaftar, Mahkamah Persekutuan Malaysia menerusi kenyataan hari ini berkata, buat permulaan, modul berkenaan akan dilaksanakan di Pahang, Kelantan dan Terengganu pada 12 Mei ini.
Menurutnya, ia kemudian akan dimulakan di mahkamah-mahkamah rendah di Selangor, Perak, Putrajaya dan Dewan Bandar Raya Kuala Lumpur pada 13 Mei.
“Seterusnya, bagi Negeri Sembilan, Melaka dan Johor pula ia akan bermula pada 25 Mei manakala, Pulau Pinang, Kedah dan Perlis pula pada 26 Mei ini.
“Sehubungan itu, proses penyelesaian pembayaran denda boleh dilaksanakan dalam talian menggunakan Financial Process Exchange (FPX) melalui portal Sistem e-Kehakiman di https://ecourt.kehakiman.gov.my,” katanya di sini tadi.
Katanya, menerusi modul ini tiada lagi keperluan bagi orang awam untuk pergi ke kaunter pembayaran mahkamah, sekali gus mempercepatkan proses pembayaran denda dan pembebasan tertuduh. -KOSMO! ONLINE


Tukang rumah mengaku salah rogol anak tiri
Oleh MOHD SYALMIZI HAMID

29 April 2022, 12:58 pm
SEBERANG PERAI – Seorang tukang rumah mengaku bersalah di Mahkamah Sesyen Butterworth di sini hari ini atas enam pertuduhan melakukan persetubuhan dan amang seksual fizikal terhadap anak perempuan tirinya antara Januari 2020 hingga minggu lalu.
Mengikut tiga pertuduhan di hadapan Hakim Norhayati Mohd. Yunus, tertuduh berusia 35 tahun didakwa melakukan persetubuhan terhadap kanak-kanak perempuan iaitu anak tirinya berusia 11 tahun 8 bulan.
Dia didakwa melakukan kesalahan itu di sebuah rumah di Bandar Perai Jaya di sini antara Januari 2020 hingga 23 April tahun ini.
Tertuduh didakwa melakukan kesalahan tersebut mengikut Seksyen 376B (1) Kanun Keseksaan yang memperuntukkan hukuman penjara tidak kurang 10 tahun dan tidak lebih 30 tahun dan boleh disebat jika sabit kesalahan.
Sementara itu, menerusi tiga lagi pertuduhan di hadapan Hakim Noor Aini Yusof, dia didakwa melakukan amang seksual fizikal ke atas mangsa sama.
Tertuduh didakwa melakukan kesalahan itu mengikut Seksyen 14(a) Akta Kesalahan Seksual Terhadap Kanak-kanak 2017 yang jika sabit kesalahan boleh dipenjara tidak lebih 20 tahun dan sebatan.

Kes berkenaan dikendalikan Timbalan Pendakwa Raya Aisyah Al Humayrah Kamaruzaman dan Muhamad Syeqal Che Murat, manakala tertuduh tidak diwakili peguam.
Kes akan disebut semula pada 30 Mei depan sementara menunggu laporan perubatan, laporan psikiatri dan laporan pusat temubual kanak-kanak (CIC).
Dalam pada itu, di hadapan Hakim Noorhayati, isteri tertuduh berusia 40 tahun mengaku bersalah mengabaikan mangsa sama yang merupakan anak kandungnya sehingga menyebabkan kecederaan emosi.
Kesalahan itu didakwa dilakukan dalam tempoh dan tempat yang sama.
Wanita itu didakwa melakukan kesalahan tersebut mengikut Seksyen 31(1)(a) Akta Kanak-kanak 2001 yang jika sabit kesalahan boleh didenda tidak melebihi RM50,000 atau penjara tidak lebih 20 tahun atau kedua-dua sekali.
Kes terhadapnya dikendalikan Timbalan Pendakwa Raya Aisyah Al Humayrah, manakala tertuduh tidak diwakili peguam.
Kes akan disebut semula pada 31 Mei depan sementara menunggu laporan psikiatri mangsa.
Kedua-dua tertuduh tidak dibenarkan untuk diikat jamin. – KOSMO! ONLINE


JDT ikrar cipta sejarah di ACL
Oleh KOSMO!

29 April 2022, 1:00 pm
Oleh MOHAMAD FAIZAL HASHIM
PENGENDALI Johor Darul Ta’zim (JDT), Benjamin Mora melihat pertemuan terakhir peringkat Kumpulan I menentang Ulsan Hyundai FC sebagai halangan terakhir untuk mencipta sejarah mara ke pusingan 16 terbaik saingan Liga Juara-Juara Asia (ACL) musim ini.
Mora berkata demikian selepas pasukannya berjaya melepasi objektif awal menewaskan kelab dari China, Guangzhou FC 2-0 di Stadium Sultan Ibrahim malam kelmarin.
Katanya, kemenangan itu bukanlah mudah dicapai setelah Guangzhou mempamerkan taktik bertahan menggunakan formasi 5-4-1 bagi mengekang anak buahnya untuk melakukan serangan ke arah gawang.
“Kami berdepan kesukaran untuk tembusi benteng pertahanan kerana mereka cukup padat dalam ruang 30 meter di zon mereka sendiri.
“Kami terpaksa berusaha lebih keras dengan meningkatkan tempo permainan dan mempelbagaikan corak serangan, namun sedikit kelegaan apabila misi mengutip tiga mata tercapai.

“Saya gembira dengan keputusan ini, objektif pertama kami sudah tercapai dalam usaha untuk menghidupkan peluang melakar sejarah pertama kali melangkah ke pusingan kalah mati ACL,” katanya pada sidang akhbar kelmarin.
Dalam pada itu, Mora berbangga selepas skuad Harimau Selatan memperlihatkan peningkatan setelah empat musim bersaing pada kejohanan ACL.
Katanya, musim ini JDT mempamerkan aksi lebih memberangsangkan berbanding sebelum ini apabila berjaya mengutip 10 mata menerusi lima perlawanan, sekalipun diletakkan dalam kumpulan sama dengan kelab gergasi Asia seperti Ulsan Hyundai dan Kawasaki Frontale.
“Saya amat berbangga dengan peningkatan ditunjukkan JDT pada saingan ACL setelah mempamerkan kematangan dalam permainan walaupun berdepan lawan yang sukar. Kami mampu beraksi dengan baik di pentas tertinggi Asia ini dan ia satu pencapaian luar biasa.
“Saya tidak menjangkakan JDT akan berada di tahap ini apabila tinggal satu sahaja perlawanan yang menjadi penghalang buat kami untuk mara ke pusingan seterusnya.
“Memandangkan kami sudah berada di posisi ini, kami akan berusaha bermati-matian untuk memastikan kami memperoleh kemenangan untuk mencipta sejarah mara ke pusingan kalah mati,” katanya.
Dalam pada itu, penyerang JDT, Bergson Da Silva memberitahu, dia dan rakan sepasukannya bakal mempersiapkan diri sebaiknya untuk bertemu Ulsan Hyundai Sabtu ini.
Katanya, impian untuk melakar sejarah dalam saingan ACL kini terletak di tangan semua pemain untuk memastikan Ulsan Hyundai rebah kali kedua di tangan JDT dalam aksi Kumpulan I.


Seluruh badan lelaki digigit labah-labah
Oleh KOSMO!

29 April 2022, 2:00 pm
LONDON – Seorang lelaki mengalami kesan  luka di seluruh badan akibat digigit oleh labah-labah paling berbisa di Britain yang didakwa ‘menyerang’ kediamannya, lapor akhbar New York Post kelmarin.
Akibat keadaan itu, Russell Davies terpaksa tidur di dalam khemah di luar pangsapurinya di Kent, England kerana bimbang akan terus menjadi mangsa haiwan berbisa itu.
Labah-labah spesies false widow itu dikatakan mempunyai gigitan yang menyakitkan seperti sengatan tebuan.
“Saya berada dalam kesakitan. Saya berasa seperti mempunyai serpihan kaca di setiap bahagian badan yang digigit labah-labah itu.
“Kini sudah lebih seminggu saya tidur di dalam khemah. Ketika waktu siang, saya merayau-rayau dan fikiran menjadi gelisah. Saya enggan hidup begini lagi,” katanya.
Tambah Russell, gigitan labah-labah itu bermula pada bahagian badan, dan kemudiannya merebak ke dada dan lengannya serta kelihatan seperti luka.

“Saya menggeledah setiap sudut rumah ini untuk mencari labah-labah dan ia telah menyebabkan saya menghadapi masalah sukar untuk tidur dan gangguan kesihatan mental,” ujarnya.
Russell digigit oleh haiwan itu sejak dia mula berpindah ke rumah tersebut pada 2020. Dia juga telah membangkitkan masalah itu kepada Persatuan Perumahan Clarion iaitu organisasi yang memiliki pangsapuri itu.
Organisasi sama bagaimanapun meminta Russell  menangani masalah itu sendiri dan enggan terlibat  untuk menghalau haiwan berbisa  tersebut. – AGENSI


Buli rakan: 13 pelajar dibebaskan dengan jaminan polis
Oleh NUR AMALINA AZMAN

29 April 2022, 2:27 pm
LANGKAWI- Seramai 13 pelajar Tingkatan Empat yang ditahan kerana kes pergaduhan beramai-ramai di sebuah sekolah menengah di sini dibebaskan dengan jaminan polis hari ini.
Ketua Polis Daerah Langkawi, Asisten Komisioner Shariman Ashari berkata, tindakan itu dilakukan selepas rakaman percakapan semua suspek telah diambil.
“Rakaman percakapan sudah selesai, pagi ini mereka akan dibebaskan dengan jaminan polis.
“Siasatan awal juga mendapati, pergaduhan berpunca daripada ejek-mengejek di antara mangsa dan suspek,” katanya ketika dihubungi di sini tadi.
Menurut Shariman, sebelum ini seramai 12 suspek ditahan pukul 12.30 tengah hari semalam dan seorang lagi ditahan pukul 3 petang pada hari sama.
“Seramai 13 pelajar tersebut ditahan susulan laporan polis yang dibuat mangsa di Ibu Pejabat Polis Daerah Langkawi pagi semalam,” ujarnya.

Terdahulu, media melaporkan satu video menunjukkan sekumpulan pelajar bertindak membelasah seorang pelajar lain di dalam kelas di sebuah sekolah menengah di sini. -KOSMO! ONLINE


Harga gandum di Afrika naik 60 peratus
Oleh KOSMO!

29 April 2022, 1:00 pm
ABUJA, NIGERIA – Presiden Bank Pembangunan Afrika (AfDB), Akinwunmi Adesina memberi amaran bahawa konflik Rusia-Ukraine mengganggu eksport gandum yang mendorong kepada kenaikan harga sebanyak sebanyak 60 peratus di Benua Afrika, lapor akhbar Nation Thailand kelmarin.
Dalam pertemuannya bersama Presiden Nigeria, Muhammadu Buhari, Adesina berkata, konflik tersebut akan mencetuskan krisis makanan global, terutamanya di Afrika. Benua berkenaan, katanya, mengimport sebahagian besar makanan dari Rusia dan Ukraine.
“Harga gandum telah meningkat kira-kira 60 peratus. Jagung dan bijirin lain akan turut sama terjejas.
“Kita juga mungkin berdepan dengan krisis baja kerana akan berlakunya defisit bahan itu sebanyak dua juta tan metrik. Kekurangan bekalan ini akan menyebabkan penghasilan makanan merosot sekitar 20 peratus.
“Ini seterusnya akan mengakibatkan Afrika mengalami kekurangan makanan berjumlah  AS$11 bilion (RM47.9 bilion),” katanya.
Susulan perkembangan membimbangkan itu, Adesina memberitahu bahawa AfDB telah membangunkan Pelan Makanan Kecemasan berjumlah AS$1.5 bilion (RM6.5 bilion) yang masih menunggu kelulusan daripada pengurusan tertinggi bank tersebut.

Menurutnya, AfDB juga merancang membantu golongan petani di Afrika untuk menanam tanaman ruji khususnya gandum, jagung, sorgum padi dan kacang soya menerusi pelan tersebut.
Kata Adesina, pada musim tengkujuh tahun ini, sekurang-kurangnya lima juta pekebun kecil akan dibantu untuk menanam satu juta hektar jagung, satu juta hektar padi dan 250,000 hektar sorgum dan kacang soya setiap satu.
“Secara keseluruhan, sokongan kami dapat membantu Nigeria untuk menghasilkan 9.5 juta tan metrik makanan dan memastikan negara ini tidak merasai impak daripada krisis makanan,” jelasnya. – Agensi


DJ Soda diarah tanggal seluar di khalayak ramai
Oleh KOSMO!

29 April 2022, 12:41 pm
BANDAR RAYA NEW YORK – Seorang deejay Korea Selatan mendakwa dirinya dimalukan oleh petugas syarikat penerbangan American Airlines yang memaksanya membuka pakaian dan berdiri dalam keadaan separuh bogel di khalayak ramai kerana memakai seluar tidak sopan, lapor portal berita MailOnline.
DJ Soda, 36, atau nama sebenarnya Hwang So-Hee, menaiki penerbangan American Airlines dari New York ke Los Angeles Selasa lalu. Sebelum berlepas, dia didatangi oleh seorang pramugari yang memintanya meninggalkan pesawat serta-merta.
Ahli muzik itu mendakwa dia diberitahu bahawa seluarnya yang tertera perkataan ‘fxxk’ adalah tidak sopan. Dia terkejut apabila seorang kakitangan memaksanya menanggalkan seluar itu di hadapan penumpang dan kakitangan lain.
Soda mendakwa dia meminta untuk menukar seluar di dalam bilik air tetapi tidak dibenarkan. Sebaliknya, dia terpaksa berdiri separuh bogel di tepi pintu ketika beberapa kakitangan lain memerhatikannya.
Akhirnya dia dibenarkan masuk semula ke dalam pesawat dengan memakai seluar secara terbalik. Pengalaman itu membuatnya dia trauma.
Dalam satu kenyataan, American Airlines memaklumkan bahawa polisi syarikat berkenaan melarang mana-mana penumpang berpakaian tidak sopan.

“Semasa Pesawat 306 memuatkan penumpang di Lapangan Terbang Antarabangsa John F. Kennedy (JFK), kakitangan kami memaklumkan So-Hee mengenai polisi syarikat dan memberi peluang untuk dia menukar seluarnya kerana memaparkan perkataan jelik.
“Pelanggan itu mematuhi arahan dan dibenarkan menaiki pesawat seperti dirancang, ke Lapangan Terbang Antarabangsa Los Angeles (LAX),’’ jelas syarikat tersebut.
Kisah DJ Soda mendapat beribu-ribu ciapan di laman Twitter setelah mencetuskan perdebatan dalam kalangan netizen lain. – Agensi


Aliran trafik masuk Kelantan masih tenang
Oleh AIMUNI TUAN LAH

29 April 2022, 12:42 pm
GUA MUSANG – Aliran trafik masuk ke Kelantan melalui Gua Musang dijangka meningkat apabila perantau berkemungkinan akan pulang petang ini atau awal pagi esok.
Ketua Polis Daerah Gua Musang, Superintendan Sik Choon Foo berkata, polis mengesan berlaku peningkatan kenderaan sebanyak tiga hingga lima peratus yang masuk ke Kelantan melalui Gua Musang sejak semalam.
Katanya, selepas lebih dua tahun tidak dapat pulang beraya, anak Kelantan dijangka mengambil kesempatan itu selepas tiada lagi sekatan perjalanan untuk pulang menyambut hari raya.
“Sejak pagi tadi, hanya berlaku peningkatan antara tiga hingga lima peratus sahaja kenderaan yang bergerak masuk ke Gua Musang.
“Jumlah masih lagi sedikit dan kami jangkakan kenderaaan semakin bertambah pada petang ini,” katanya ketika dihubungi Kosmo! hari ini.
Sementara itu, perantau yang ditemui di Hentian Gua Musang mengakui trafik masih lancar berikutan mereka merancang perjalanan pulang ke kampung. -KOSMO! ONLINE


Mahkamah tolak saman fitnah pensyarah politik terhadap Khalid Samad
Oleh NUZULSHAM SHAMSUDDIN

29 April 2022, 2:21 pm
KUALA LUMPUR – Mahkamah Sesyen di sini hari ini menolak tuntutan saman fitnah yang dikemukakan pensyarah politik, Dr. Kamarul Zaman Yusoff terhadap Ahli Parlimen Shah Alam, Khalid Samad.
Menurut satu kenyataan yang dikeluarkan hari ini peguam Faiz Fadzil yang mewakili Khalid menyatakan Hakim Zulqarnain Hassan dalam penghakiman ringkasnya berkata pihak defendan iaitu Khalid berjaya membuktikan pembelaan komen berpatutan atau komen yang wajar.
Justeru Kamarul Zaman diperintah membayar kos sebanyak RM10,000. Dalam prosiding secara dalam talian itu Kamarul Zaman diwakili peguam Mohd. Harris Mohan.
Pada 28 Julai 2020, Kamarul memfailkan saman fitnah berhubung penulisan Khalid yang disiarkan sebuah portal dalam talian bertajuk ‘Pensyarah Melayu Bodohkan Melayu Ibarat Pegar Makan Padi’.
Penulisan itu dibuat Khalid pada 26 Mei 2017 dalam memberikan pandangan berhubung kritikan Kamarul terhadap buku Ahli Parlimen Segambut, Hannah Yeoh, ‘Becoming Hannah’ melalui rencana bertajuk ‘Hannah Yeoh Contoh Hipokrasi Terbesar DAP’. – KOSMO! ONLINE


Tak tahan fitnah, Mak Wan Latah jauhi media sosial
Oleh HANISAH SELAMAT

29 April 2022, 2:23 pm
PETALING JAYA – Pelakon veteran, Mak Wan Latah nekad mengambil keputusan untuk berehat daripada aktif dalam media sosial selepas berhadapan dengan pelbagai fitnah.
Menerusi perkongsian video di Instagram, Mak Wan berkata tindakan seumpama itu terpaksa dilakukan berikutan sudah tidak tahan lagi berhadapan kecaman netizen.
“Mak Wan ingin merehatkan diri Mak Wan daripada Instagram, Facebook atau apa saja aktiviti yang selalu Mak Wan buat sebab tak tahan lagi dengan kecaman yang Mak Wan dapat.
“Fitnah Mak Wan melarikan duit, sihirkan orang dan nusyuz pada suami. Orang tak tau, orang akan cakap apa je kan,” luahnya menerusi rakaman video pendek.
Begitupun, dia mendedahkan akan kembali aktif di media sosial apabila keadaan yang hangat ini reda semula.
Sebelum ini, nama Mak Wan Latah menjadi perhatian ramai apabila perkahwinannya bersama Husain Dollah, 74, hanya bertahan semalam tiga bulan sebelum diceraikan baru-baru ini.

Terbaru, timbul pula dakwaan kononnya menyihir seorang pelakon wanita lain yang dikatakan rakan baik sendiri sehingga nama bintang 7 Hari Mencintaiku 3 itu terus hangat menjadi bualan maya.
Walaupun akhirnya individu berkenaan meminta maaf dan memadam bebenang tersebut daripada Twitter atas alasan tersalah orang, seorang rakan terdekat dramatis itu tetap tidak berganjak mengambil tindakan undang-undang.
Rentetan fitnah ‘main bomoh’ pula, satu lagi pihak lain mendakwa pemilik nama sebenar Halimatussa’adiah Mohd Daud, 61, itu melanggar perjanjian dengan sebuah syarikat pengeluar produk makanan.
Menurut laporan berkenaan, dia didapati berada di set lain sedangkan sudah menyatakan tidak dapat hadir ketika hari penggambaran kelolaan syarikat itu kerana terkena jangkitan Covid-19
Laporan sama bertarikh 8 April juga menyebut kedua-dua pihak telah menandatangi perjanjian yang dibuat pada 30 Mac 2022 dengan bayaran wang 50 peratus sebelum mula bekerja.
Begitupun, menerusi satu siaran langsung di Tiktoknya, Mak Wan tidak menjawab soalan pengikutnya berhubung isu berkenaan, sebaliknya hanya menyatakan semua yang berlaku sebagai ujian.


Rumah terbakar angkara cucu main api bakar kotak
Oleh ROHANA MOHD. NAWI

30 April 2022, 8:48 pm
KOTA BHARU – Seorang warga emas hilang kata-kata apabila rumah yang disewanya di Jalan Dalam Kota, Lundang di sini musnah dalam kebakaran angkara cucunya bermain api dengan membakar kotak.
Difahamkan, kejadian pada pukul 1.40 petang itu berlaku selepas kotak yang dibakar terkena tilam lama yang diletakkan di belakang rumah Maimun Abdul Rahman, 51, yang kebetulan ketika itu tiada di rumah.
Maimun berkata, ketika kejadian dia bersama anak dan menantunya sedang membeli barangan untuk menyiapkan tempahan kuih-muih pelanggan di Kubang Kerian di sini.
Menurutnya, dia mengetahui kejadian itu selepas seorang lagi anak menghubunginya selepas melihat api sudah marak membakar rumah yang disewa sejak setahun lalu.
“Saya terus bergegas pulang dan alangkah terkejut apabila melihat rumah kami sudah terbakar. Saya melihat anggota bomba sedang memadam kebakaran di situ.
“Saya amat sedih dan tidak dapat menerima kenyataan rumah itu sudah terbakar. Saya tidak tahu hendak berkata apa kerana kejadian ini dikatakan berpunca daripada cucu sendiri yang bermain api dengan membakar kotak,” katanya ketika ditemui pemberita di lokasi kejadian hari ini.

Menurut Maimun, dia bersama 11 orang ahli keluarganya kini tinggal sehelai sepinggang malah kuih-muih tempahan pelanggan bernilai kira-kira RM5,000 yang dijangka akan dihantar kepada pelanggan malam ini turut musnah.
Katanya yang juga merupakan ibu tunggal, dia dan semua ahli keluarga kini menumpang di sebuah Pusat Asuhan Tunas Islam berhampiran rumahnya.
Sementara itu, Ketua Balai Bomba dan Penyelamat Kota Darulnaim, Mohd. Ridzuan Ali berkata, pihaknya menerima panggilan kecemasan kira-kira pukul 1.54 tengah hari sebelum bergegas ke lokasi kejadian.
Katanya, sebanyak tiga buah jentera dengan kekuatan 28 anggota telah memadam kebakaran yang sudah 70 peratus memusnahkan rumah mangsa.- KOSMO! ONLINE


The Reds benam Newcastle 1-0
Oleh KOSMO!

30 April 2022, 11:52 pm
NEWCASTLE – Pasukan Liverpool meneruskan momentum cemerlang dalam usaha memburu gelaran ‘quadraple’ apabila berjaya menewaskan Newcastle United 1-0 pada aksi Liga Perdana Inggeris (EPL) sebentar tadi.
Pada aksi tersebut, pengendali The Reds, Jurgen Klopp membuat kejutan apabila tidak menyenaraikan ayam tambatan, Mohamed Salah dalam kesebelasan utama.
Situasi tersebut dilihat sedikit merencatkan jentera serangan Liverpool khususnya pada awal saingan meskipun dibarisi Luis Diaz, Sadio Mane dan Diogo Jota.
Namun, Liverpool masih mampu meledak gol tunggal hasil jaringan yang dilakukan oleh Naby Keita pada minit ke-19 selepas menyudahkan hantaran Jota dan keputusan kekal sehingga tamat perlawanan.
Skuad The Reds akan mengalihkan tumpuan untuk mengharungi aksi separuh akhir kedua Liga Juara-Juara Eropah menentang Villarreal pada awal pagi Rabu depan.
Liverpool sebelum ini telah menjuarai trofi Piala Liga Inggeris (EFL) selain turut melangkah ke pentas final Piala FA musim ini. – AGENSI.


YouTuber reka akuarium bergerak bawa ikan bersiar-siar
Oleh KOSMO!

30 April 2022, 9:00 pm
TAIPEI – Seorang lelaki di Taiwan telah mencipta sejenis peralatan yang membolehkan dia membawa ikan emas peliharaannya keluar bersiar-siar, lapor laman Oddity Central semalam.
Lelaki yang juga pesohor YouTube popular bernama Huang Xiaojie atau Jerry itu berkata, ciptaan kali ini adalah yang paling sukar pernah dilakukannya.
Jerry terkenal sebagai pakar kaedah buat sendiri atau DIY, secara asasnya mengimpal kepingan logam sebagai tapak sokongan tiub akrilik tertutup, meletakkannya pada roda dan menambah pemegang untuk menggerakkannya.
Tiub akrilik itu adalah tangki ikan sebenar dan dilengkapi sistem penapisan berkuasa bateri, pam udara untuk oksigen beserta sistem pencahayaan.
Jerry membawa tiga ekor ikan emasnya keluar bersiar-siar dan selepas ketiga-tiga haiwan itu masih bernyawa ketika pulang ke rumah, dia mengisytiharkan projek itu berjaya.
Peminat Jerry sangat teruja dengan rekaan itu dan berharap agar tangki ikan seperti itu akan dijual di pasaran supaya mereka juga boleh bersiar-siar dengan ikan peliharaan masing-masing. – Agensi


‘Diet panjang umur’ mampu beri manusia peluang hidup 100 tahun
Oleh KOSMO!

30 April 2022, 7:30 pm
WASHINGTON – Saintis-saintis mendedahkan kajian mengenai amalan ‘diet panjang umur’ yang didakwa terbukti secara saintifik mampu meningkatkan peluang manusia untuk hidup sehingga usia 100 tahun, lapor portal berita MailOnline.
Kajian itu dilakukan oleh kumpulan penyelidik dari Universiti Southern California di Amerika Syarikat. Mereka meneliti dan menganalisis beratus-ratus kajian pemakanan yang dilakukan dalam tempoh sedekad lalu dalam usaha mengenal pasti diet terbaik yang menawarkan peluang kepada manusia untuk hidup lebih lama dan lebih sihat.
Penulis utama kajian tersebut, Dr. Valter Longo yang merupakan seorang pakar dalam sains dan biologi penuaan berkata, tujuan diet pemakanan bukan semata-mata untuk menurunkan berat badan.
Sebaliknya, ia juga bertujuan untuk melambatkan proses penuaan dan membantu mengelakkan kematian di samping mengekalkan kesihatan manusia sehingga mencapai usia lanjut.
Longo dan seorang pakar penuaan dari Universiti Wisconsin, Profesor Rozalyn Anderson menerbitkan penemuan mereka dalam jurnal Cell.
Kajian mereka mencadangkan seseorang untuk memakan coklat gelap dan mengelakkan sama sekali pengambilan daging merah. Penyelidik-penyelidik itu  turut mengesyorkan supaya seseorang berpuasa pada setiap hari kerana makanan sebenarnya perlu diambil dalam masa 12 jam sahaja .

Diet pemakanan itu turut menjadikan kekacang, bijirin, minyak ziatun dan sayur-sayuran sebagai komponen yang penting. Pengambilan ikan juga dibenarkan, manakala daging ayam perlu dimakan dalam kuantiti yang sangat rendah.
Daging merah atau yang sudah diproses perlu dielak sepenuhnya manakala gula serta bijirin halus seperti roti putih, pasta dan bijirin perlu dikurangkan.
Bagaimanapun, dua ahli akademik di sebalik kajian tersebut tidak menyatakan dengan terperinci seberapa banyak makanan yang boleh dimakan orang ramai.
Mereka yang mengikuti diet pemakanan ini diramal mampu melambatkan proses penuaan dan mengurangkan risiko penyakit pada usia tua termasuk diabetes dan kanser, kata penyelidik. – Agensi


Pimpinan Pusat Muhammadiyah tetapkan Hari Raya Aidilfitri jatuh pada 2 Mei
Oleh KOSMO!

30 April 2022, 8:00 pm
JAKARTA – Majlis Tarjih dan Tajdid Pimpinan Pusat Muhammadiyah Indonesia menetapkan Hari Raya Aidilfitri jatuh pada Isnin, 2 Mei 2022, lapor saluran berita Liputan6.
Maklumat tersebut disampaikan oleh Setiausaha Pemimpin Pusat Muhammadiyah, Agung Danarto setelah mendakwa telah melihat hilal (anak bulan) Syawal pada tahun 2022.
“Pemimpin Pusat Muhammadiyah menyeru agar Solat Hari Raya Aidilfitri dan amalan termasuk takbir raya, zakat fitrah dan sebagainya agar dilaksanakan dengan khusyuk dan cermat,’’ kata Agung.
Menurutnya, seluruh acara berkaitan Hari Raya Aidilfitri perlu dilaksanakan dengan tetap mengikuti protokol kesihatan seperti memakai pelitup muka.
“Peluang Aidilfitri perlu digunakan untuk mengekalkan perpaduan dan mengeratkan silaturahim,’’ katanya.
Agung berharap kelonggaran yang diberikan oleh pemerintah dapat digunakan dengan bijak oleh masyarakat Indonesia iaitu dengan menjalinkan silaturahim selepas dua tahun tidak dapat bertemu secara fizikal pada hari raya.

“Muslimin dan muslimat di mana sahaja berada, manfaatkan Hari Raya Aidilfitri untuk mengeratkan silaturahim dengan mengucapkan salam atau menziarahi sanak saudara setelah dua tahun Covid-19 melanda,’’ jelas beliau. – Agensi


Peluru meriam cetus panik di lapangan terbang Israel
Oleh KOSMO!

30 April 2022, 9:30 pm
TEL AVIV – Sebuah keluarga dari Amerika Syarikat mencetuskan situasi panik di lapangan terbang utama Israel apabila mereka menunjukkan peluru meriam tidak aktif semasa prosedur pemeriksaan keselamatan, lapor akhbar The Guardian semalam.
Peluru meriam tidak meletup itu ditemui ketika keluarga berkenaan melawat Bukit Golan dan mereka mengambilnya untuk dibawa pulang sebagai cenderamata.
Klip video yang tersebar di media sosial memaparkan penumpang yang panik bertempiaran lari menyelamatkan diri dalam insiden itu di Lapangan Terbang Ben Gurion, dekat Tel Aviv pada Khamis lalu.
Pihak berkuasa lapangan terbang berkenaan berkata, seorang lelaki dimasukkan ke hospital kerana kecederaan yang dialami ketika dia cuba melarikan diri dengan memanjat mesin pengimbas bagasi.
Menurut akhbar The Jewish Press, semasa perjalanan keluarga itu di Golan Heights, seorang anak mereka menemui peluru meriam tersebut.
Menurut pihak berkuasa Rejim Zionis, keluarga itu dibenarkan untuk menaiki pesawat selepas disoal siasat oleh kakitangan keselamatan yang mengisytiharkan keadaan adalah selamat.

Israel yang mempunyai kawalan keselamatan penerbangan yang tinggi telah bertempur dengan Syria untuk merebut Bukit Golan semasa perang pada tahun 1967 dan 1973. – Agensi


ACL: JDT lakar sejarah mara ke pusingan 16 terbaik
Oleh MOHAMAD FAIZAL HASHIM

30 April 2022, 8:39 pm
ISKANDAR PUTERI – Johor Darul Ta’zim (JDT) melakar sejarah mara ke pusingan 16 terbaik Liga Juara-juara Asia (ACL) setelah menewaskan bekas juara ACL, Ulsan Hyundai 2-1 di Stadium Sultan Ibrahim, petang tadi.
Lebih manis, keputusan perlawanan akhir peringkat Kumpulan I menyaksikan skuad Benjamin Mora menamatkan saingan sebagai pendahulu kumpulan untuk mara ke pusingan 16 terbaik.
Jaringan gol sendiri pemain Ulsan Hyundai, Pang Yong Woo pada sentuhan akhir perlawanan itu menyaksikan skuad Harimau Selatan berjaya meraih tiga mata berharga.
Beraksi di laman sendiri, JDT hampir memperoleh gol awal seawal minit kedua hasil gerakan Arif Aiman Hanapi yang menyelinap masuk dari sayap kanan sebelum mengumpan bola kepada Bergson Da Silva namun peluang itu disia-siakan penyerang kelahiran Brazil itu.
Bergson terus mendatang resah buat pasukan lawan menerusi gerakan lincahnya dan berjaya memenangi sepakan bebas buat Harimau Selatan di kedudukan yang strategik.
Leandro Velázquez yang ditugaskan mengambil sepakan percuma itu berjaya lakukan tugas itu dengan sempurna setelah sepakannya melepasi benteng seterusnya menewaskan penjaga gol kebangsaan Korea Selatan, Jo Hyeon-woo pada minit kelima.

Kegembiraan kem Harimau Selatan dengan jaringan itu tidak bertahan lama apabila skuad kendalian Hong Myung Bo berjaya mengikat kedudukan 60 saat kemudian.
Kegagalan Mathew Davies mengeluarkan bola dari zon bahaya memberi ruang kepada Lee Myung Jae memintas sepakan itu lalu mengumpan bola kepada Jun Amano yang merembat deras menewaskan Farizal Marlias pada minit keenam.
Pasukan pelawat hampir menambah jaringan pada minit ke-14 ketika melakukan serangan pantas namun percubaan Yun Illok jauh tersasar.
Pasukan Kendalian Benjamin Mora dilihat berdepan sedikit kesukaran beraksi pada waktu petang buat pertama kali pada kejohanan ACL musim ini.
Keadaan bertambah sukar setelah Natxo Insa yang dibawa keluar digantikan Nathaniel Hong Wan dilihat serba sedikit menjejas taktikal permainan JDT dari segi penguasaan di bahagian tengah.
Ulsan Hyundai menggandakan asakan ke arah kubu JDT dan Amano sekali lagi cuba melakukan percubaan tepat ke arah pintu gol pada minit ke-17, namun kali ini Farizal lebih bersedia menguis rembatan tersebut.
Pada minit ke-24, pengadil perlawanan, Nawaf Abdulla Shukralla membuat keputusan kontroversi apabila menafikan jaringan gol Fernando Forestieri yang dikira sebagai ofsaid setelah menerima umpanan Afiq Fazail.
Bersambung babak kedua, JDT sekali lagi menjadi mangsa keputusan pengadil apabila pemain pertahanan lawan yang menjatuhkan Arif Aiman dalam kotak penalti tidak dihukum pengadil dari Bahrain itu pada minit ke-46.
Pada minit ke-53, pasukan pelawat sekali lagi bertindak menyerang dari sayap kiri dan Amano berpeluang untuk melepaskan rembatan tetapi percubaan itu tepat ke pangkuan Farizal.
Pada minit ke-60, Leandro hampir menambah jaringan peribadinya namun rembatan lencong dari luar kotak penalti sedikit tersasar melepasi pintu gol lawan.
JDT dilihat berjaya bertahan dengan baik mematahkan serangan bertali arus pasukan gergasi Korea Selatan itu yang berusaha menambah jaringan untuk meletakkan pasukan di kedudukan selesa.
JDT hampir mencipta jaringan hasil percubaan pemain gantian iaitu Safawi Rasid dan Ramadhan Saifullah namun tidak berjaya menghasilkan gol.
Ketika JDT dilihat sudah hampir tersungkur di peringkat kumpulan, serangan terakhir pasukan tuan rumah menerusi hantaran ke Arif Aiman ke dalam kotak penalti dikuis masuk Yong Woo untuk meraih kemenangan penting dalam sejarah kelab itu.-KOSMO! ONLINE


Lelaki selesaikan permainan kiub rubik pada ketinggian hampir 4,000 meter
Oleh KOSMO!

30 April 2022, 8:30 pm
BANGKOK – Seorang lelaki dari Mumbai, India berjaya menyelesaikan permainan kiub rubik semasa melakukan terjunan bebas daripada  sebuah pesawat pada ketinggian 3,962 meter di Thailand, lapor portal berita MailOnline semalam.
Chinmay Prabhu, 23, cuba menyelesaikan permainan Pyraminx iaitu kiub rubik versi tetrahedron (piramid segitiga) dalam masa 30 saat ketika melakukan terjunan udara pada 14 April lalu di daerah Sri Racha, wilayah Chonburi.
Sebuah rakaman video memaparkan aksi Chinmay menyelesaikan permainan piramid rubik itu dalam masa 24.22 saat ketika dia terjun bebas dan diikat pada seorang penerjun udara berpengalaman.
Chinmay melompat keluar dari pesawat bersama-sama penerjun udara itu tetapi kelihatan bergelut untuk mendapatkan permainan itu daripada penerjun udara lain.
Rintangan angin menyukarkan usaha Chinmay untuk menyelesaikan permainan tersebut. Sebaik sahaja berjaya memegangnya, dia terus menyelesaikan kiub rubik itu dalam masa yang singkat.
Ketika penerjun udara itu mengaktifkan payung terjunnya, Chinmay kelihatan tersenyum dan menunjukkan kiub dengan sisi satu warna.

Menurut Guinness World Records, Chinmay kini pemegang rekod dunia terpantas bagi kategori menyelesaikan permainan kiub rubik semasa terjunan bebas.
Chinmay pernah memecahkan beberapa rekod lain termasuk paling banyak menyelesaikan permainan Pyraminx di dalam air iaitu sembilan kiub dalam masa satu minit dan 48 saat. – Agensi


Hujan lebat hampir di semua negeri
Oleh ALWANI ZAFIRAH

30 April 2022, 7:19 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat berserta ribut petir dan angin kencang bakal berlaku di hampir semua negeri sehingga pukul 9 malam hari ini.
MetMalaysia dalam satu kenyataan di Facebook berkata, ribut petir, hujan lebat dan angin kencang dilihat tertumpu sekitar Kubang Pasu dan Padang Terap, Kedah.
Selain itu, bagi negeri Perak, cuaca buruk tersebut bakal melanda Kuala Kangsar, Kinta, Kampar, Batang Padang dan Muallim.
“Di Kelantan, antara kawasan yang terlibat adalah Jeli, Tanah Merah, Kuala Krai dan Gua Musang serta beberapa daerah di Terengganu seperti Hulu Terengganu, Dungun dan Kemaman.
“Manakala di Pahang, ia melibatkan keseluruhan kawasan negeri berkenaan,” katanya.
Tambah MetMalaysia, hujan lebat serta ribut petir dilhat berlaku di Hulu Selangor, Gombak dan Hulu Langat, Selangor serta sekitar Kuala Lumpur.

“Di Negeri Sembilan dan Johor, hujan lebat masih melanda beberapa daerah di sana pada petang ini dan bakal berterusan sehingga awal malam nanti.
Dalam pada itu, cuaca buruk yang sama juga dilaporkan sekitar negeri Sarawak dan Sabah ketika ini. – KOSMO! ONLINE